**MINISTERSTVO VNÚTRA SLOVENSKEJ REPUBLIKY**

Pribinova 2, 812 72 Bratislava

**Úrad splnomocnenca vlády SR pre rozvoj občianskej spoločnosti**

**Akčný plán**

**Iniciatívy pre otvorené vládnutie**

**v Slovenskej republike**

**na roky 2016 - 2019**

**Bratislava apríl 2016**

Obsah

[Úvod 3](#_Toc449685500)

[Kľúčové aktivity, ktoré sa doteraz podarilo dosiahnuť v oblasti otvoreného vládnutia 4](#_Toc449685501)

[1. Otvorené informácie 6](#_Toc449685502)

[1.1. Portál otvorených dát – data.gov.sk 6](#_Toc449685503)

[1.2. Otvorené API 9](#_Toc449685504)

[1.3. Open source softvér 10](#_Toc449685505)

[1.4. Modul dotačných schém 11](#_Toc449685506)

[2. Otvorené vzdelávanie 12](#_Toc449685507)

[2.1 Otvorené vzdelávacie zdroje 12](#_Toc449685508)

[2.2 Otvorený prístup k výsledkom vedy a výskumu 15](#_Toc449685509)

[3. Vláda otvorená pre dialóg 19](#_Toc449685510)

[3.1 Participácia na tvorbe verejných politík 19](#_Toc449685511)

[3.2. Vzdelávanie a osveta 21](#_Toc449685512)

[4. Otvorená justícia 23](#_Toc449685513)

[4.1. Súdnictvo 23](#_Toc449685514)

[4.1.1 Hodnotenie práce sudcov 23](#_Toc449685515)

[4.1.2 Zverejňovanie súdnych rozhodnutí 23](#_Toc449685516)

[4.1.3 Prístup k spravodlivosti 23](#_Toc449685517)

[4.1.4 Disciplinárne konania 24](#_Toc449685518)

[4.1.5 Výberové konania 25](#_Toc449685519)

[4.2 Prokuratúra 27](#_Toc449685520)

[4.2.1 Zoznam prokurátorov 27](#_Toc449685521)

[4.2.2 Generálny prokurátor 27](#_Toc449685522)

[4.2.3 Rada prokurátorov 28](#_Toc449685523)

[4.2.4 Disciplinárne konania 29](#_Toc449685524)

[4.2.5 Výberové konania 30](#_Toc449685525)

[5. Aplikačná prax 32](#_Toc449685526)

[6. Spätná väzba a pokračovanie 33](#_Toc449685527)

# Úvod

Slovenská republika (ďalej len „SR“) sa v septembri roku 2011 zapojila do medzinárodnej Iniciatívy pre otvorené vládnutie (z angl. *Open Government Partnership*, ďalej len *„OGP“).* Pristúpením k OGP sa SR zaradila medzi štáty všetkých kontinentov, ktoré majú ambíciu venovať sa témam ako **zvyšovanie transparentnosti, participácie, podpory inovácií a otvárať verejnú správu občanom.**Splnomocnenec vlády SR pre rozvoj občianskej spoločnosti bol poverený koordináciou tvorby a implementácie akčných plánov OGP v SR.

K princípom otvoreného vládnutia sa prihlásila aj novoustanovená vláda, ktorá vzišla z výsledkov parlamentných volieb, ktoré sa uskutočnili 5. marca 2016. Vláda SR sa v programovom vyhlásení vlády (ďalej len „PVV“) opätovne prihlásila k medzinárodnej iniciatíve OGP. Vláda sa zaviazala, že bude podporovať uplatňovanie princípov otvoreného vládnutia, zvyšovať transparentnosť verejnej správy, súdnictva, podporovať participáciu širokej odbornej verejnosti na tvorbe verejných politík, využiteľnosť informácií, ktoré má verejná správa k dispozícii. Prihlásením sa k princípom otvoreného vládnutia do PPV vláda vyjadrila vôľu inštitucionalizovať a zintenzívniť boj proti korupcii.

Zároveň sa vláda SR prihlásila k Agende udržateľného rozvoja Organizácie spojených národov 2020 – 2030.

Prvý Akčný plán Iniciatívy pre otvorené vládnutie na roky 2012 – 2013[[1]](#footnote-2) (ďalej len „Akčný plán OGP 2012 – 2013“) schválila vláda SR uznesením č. 50 z 22. februára 2012. Druhý Akčný plán Iniciatívy pre otvorené vládnutie na rok 2015[[2]](#footnote-3) (ďalej len „Akčný plán OGP 2015“) bol schválený uznesením vlády č. 59 z 11. februára 2015.

**Akčný plán OGP 2015** zahŕňal 34 záväzkov v 4 kapitolách: **otvorené informácie, otvorené vzdelávanie, vláda otvorená pre dialóg** a**otvorená justícia.** Po implementácii jednotlivých záväzkov vypracoval Úrad splnomocnenca vlády SR pre rozvoj občianskej spoločnosti (ďalej len „ÚSV ROS“) Hodnotiacu správu k implementácii Akčného plánu OGP 2015 (ďalej len „Hodnotiaca správa“), ktorá bola predložená na zasadnutie Rady vlády SR pre mimovládne neziskové organizácie dňa 17. marca 2016. Hodnotiaca správa bol schválená Uznesením Rady vlády SR pre mimovládne neziskové organizácie č. 1 zo 17. marca 2016. Následne bude Hodnotiaca správa zaslaná centrále OGP a tá dá vypracovať nezávislú hodnotiacu správu.

V súvislosti s potrebou vyhodnotiť implementáciu Akčného plánu OGP 2015 a nastaviť tvorbu ďalšieho akčného plánu OGP zriadil ÚSV ROS nasledujúce pracovné skupiny:

* **5 expertných pracovných skupín**, zložených zo zástupcov ústredných orgánov štátnej správy (ďalej len „ÚOŠS“), mimovládnych neziskových organizácií, podnikateľskej sféry a akademickej obce v týchto oblastiach:
* otvorené dáta/transparentnosť
* participácia
* otvorené vzdelávanie a výskum
* otvorená justícia
* webová aplikácia - Modul dotačných schém
* **1 koordinačnú pracovnú skupinu** zo zástupcov ÚOŠS, ktorí boli menovaní ministrami.

Úlohou pracovných skupín bolo vyhodnotiť implementáciu Akčného plánu OGP 2015, poskytnúť spätnú väzbu na znenie Hodnotiacej správy a následne vytvoriť prvý návrh Akčného plánu OGP na roky 2016 – 2019. Počas celého procesu tvorby Hodnotiacej správy a návrhu Akčného plánu OGP 2016 – 2019 bol kladený veľký dôraz na expertízu členov pracovných skupín. Výsledkom práce členov pracovných skupín je predkladaný Akčný plán OGP na roky 2016 – 2019 (ďalej len Akčný plán OGP 2016 - 2019).

Predkladaný Akčný plán OGP 2016 – 2019 nadväzuje na predchádzajúce tematické kapitoly, avšak prináša i niekoľko nových tém. Na prvý pohľad je Akčný plán OGP 2016 – 2019 veľmi ambiciózny, navrhuje však reálne a konkrétne kroky, ktorých plnenie môže pre SR zabezpečiť svetové líderstvo v oblasti otvoreného vládnutia.

*Prvá kapitola* Akčného plánu sa venuje problematike **otvorených informácií**, a teda **otvoreným dátam**. V rámci tejto kapitoly boli naformulované nové záväzky v oblasti verejne dostupných aplikačné programových rozhraní(z angl. publicly available application programming interface, ďalej len „otvorené API“) a **otvoreného softvéru** (z angl. *open source*). *Druhá kapitola* plynulo nadväzuje na záväzky minulého akčného plánu v oblasti **otvoreného vzdelávania**. *Tretia kapitola* s názvom **Vláda otvorená pre dialóg** sa venuje problematike účasti verejnosti na tvorbe verejných politík. Za výrazný posun v riešení tejto problematike považujeme snahu ÚSV ROS podporovať participatívnu tvorbu verejných politík nielen na národnej úrovni, ale aj na regionálnej a lokálnej úrovni. Zároveň je kapitola obohatená o niekoľko záväzkov na podporu e- participácie. *Štvrtá kapitola* sa venuje problematike **otvorená justícia** a *piata* zhodnoteniu **aplikačnej praxe** vybranej legislatívy (Zákonu č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov a Zákonu č. 400/2015 o tvorbe právnych predpisov, resp. vyhodnoteniu správ o účasti verejnosti). Poslednou kapitolou je tradične kapitola s názvom Spätná väzba a pokračovanie.

Po ukončení implementačného cyklu Akčného plánu OGP 2016 - 2019 sa opäť uskutoční hodnotiaci proces, ktorého výstupom bude hodnotiaca správa  k jeho implementácii z pohľadu vlády, ktorá bude opäť doplnená nezávislou hodnotiacou správou od nezávislých expertov.

## Kľúčové aktivity, ktoré sa doteraz podarilo dosiahnuť v oblasti otvoreného vládnutia

V rámci implementačného obdobia Akčného plánu OGP 2015 sa **skvalitnilo technické zázemie na podporu zverejňovania otvorených dát**. V rámci národného projektu e-Demokracia a otvorená vláda, ktorý bol implementovaný Úradom vlády SR, resp. Národnou agentúrou pre sieťové a elektronické služby (ďalej len „NASES“), bol v rámci ústredného portálu verejnej správy spustený modul otvorených dát, čím sa vytvorila centrálna infraštruktúra na podporu zverejňovania otvorených dát subjektmi verejnej správy[[3]](#footnote-4). V rámci implementácie Akčného plánu OGP 2015 sa zvýšil počet datasetov na portáli otvorených dát z 204 na 884 datasetov štátnej správy. Lídrom sa stal Štatistickú Úrad SR.

V oblasti otvorených dát vykonal ÚSV ROS v spolupráci s NASES prieskum dopytu verejnosti po najžiadanejších datasetoch. Z prieskumu vyplynulo, že najžiadanejšími datasetmi sú údaje z katastra nehnuteľností, výsledky volieb, údaje zo sčítania obyvateľov, domov a bytov, obchodný register, register adries a živnostenský register, ako aj dáta o dopravných nehodách a kriminalite, ďalej cestovné poriadky hromadnej dopravy rôzneho typu, poštové smerovacie čísla ako aj aktuálny stav a znečistenie životného prostredia. NASES vedie intenzívny dialóg s dotknutými subjektmi, na základe ktorého bolo už na portáli otvorených dát data.gov.sk zverejnených niekoľko kľúčových datasetov zo zoznamu (napr. register adries, poštové smerovacie čísla, údaje zo sčítania obyvateľov, domov a bytov, a i.).

Ďalším úspechom v oblasti otvoreného vládnutia je spustenie webovej aplikácie s názvom **Elektronická hromadná žiadosť** (ďalej len „eHŽ“) v rámci národného projektu Úradu vlády SR e-Demokracia a otvorená vláda. eHŽ plní funkciu „mostu“ medzi požiadavkami občianskej spoločnosti a vládou SR. Vláda SR sa zaviazala, že sa bude zaoberať každou eHŽ, ktorá získa do 30 dní minimálne 15 000 podporovateľov. V prípade, ak bude predmetom eHŽ požiadavka v kompetencii exekutívy, vláda SR sa zaväzuje reflektovať na eHŽ a do 60 dní prijať náležité opatrenia. V prípade, že bude predmetom eHŽ iniciácia legislatívnych zmien, vláda SR sa zaväzuje reflektovať na eHŽ do 6 mesiacov. Aktívne využívanie nástroja eHŽ povedie k zvýšeniu e-participácie občanov na správe vecí verejných.

Začiatkom roka 2016 bola spustená webová aplikácia pre európske štrukturálne a investičné fondy, Finančný mechanizmus EHP, Nórsky finančný mechanizmus, Švajčiarsky finančný mechanizmus a dotačné schémy zo štátneho rozpočtu SR – tzv. **modul dotačných schém**. Aplikácia má ambíciu zvyšovať transparentnosť a efektivitu čerpania verejných zdrojov.

V rámci otvoreného vzdelávania sa podarilo zmapovať existujúce elektronické dostupné vzdelávacích zdroje a možnosti uplatňovania otvorenej licencie typu "Creative Commons uvedenie autora". Pri identifikácii prekážok plného nasadenia otvoreného prístupu k výsledkom vedy a výskumu ministerstvo školstva došlo k záveru, že z pohľadu autorského práva ani nastavenia grantových schém v oblasti vedy a výskumu neexistujú prekážky na uplatňovanie otvoreného prístupu k výsledkom výskumnej činnosti. Zároveň bola spracovaná analýza, ktorá identifikovala jednotlivé opatrenia a možné prekážky pre zavedenia bezplatného sprístupňovania vybraných typov publikačných výstupov. Tá bude použitá ako východiskový materiál pre prijatie konkrétnych opatrení. Vo všeobecnosti sa dá zhrnúť, že téma otvoreného prístupu k vzdelávacím zdrojom a výsledkom vedy a výskumu našla pozitívny ohlas na rezorte školstva a bude pokračovať aj v najbližších rokoch.

S víziou **presadzovať princípy otvoreného vládnutia aj na regionálnu a lokálnu úroveň** pripravuje ÚSV ROS v spolupráci s mimovládnymi neziskovými organizáciami národný projekt na podporu participácie občanov na správe vecí verejných**.** Hlavným cieľom národného projektu s názvom **„Podpora partnerstva a dialógu medzi verejnou správou, občanmi a mimovládnymi neziskovými organizáciami na národnej, regionálnej a lokálnej úrovni v oblasti participatívnej tvorby verejných politík“** je posilniť spoluprácu a vzájomný dialóg medzi verejnou správou, občanmi a mimovládnymi neziskovými organizáciami v procese tvorby verejných politík na národnej, regionálnej a lokálnej úrovni a navrhnúť inovácie existujúcich mechanizmov vo verejnej správe v záujme zefektívnenia vstupu verejnosti do tvorby verejných politík.

V priebehu roku 2015 vzniklo na Slovensku niekoľko výrazných občianskych iniciatív, ktoré nielen monitorujú a hodnotia výkon štátu, ale ponúkajú i odborné riešenia v problematike. Medzi takéto občianskej iniciatívy patrí napríklad platforma slovensko.digital zoskupujúca IT komunitu, ktorá sa snaží o zavádzanie participatívnych nástrojov do procesu tvorby štátnych IT projektov. Ďalšia občianska iniciatíva s názvom „Štrngám za zmenu“ ponúka systémové riešenia na elimináciu korupcie.

# Otvorené informácie

## Portál otvorených dát – data.gov.sk

Vláda SR sa v programovom vyhlásení vlády zaviazala, že bude zvyšovať transparentnosť verejnej správy a sprístupňovať verejné informácie vo forme otvorených dát. Ambíciou tohto kroku je podporovať hospodárstvo založené na dátach a tým stimulovať podnikateľské prostredie.

Koncept otvorených dát vychádza z predpokladu, že ÚOŠS zhromažďujú a  spravujú obrovské množstvo verejných dát v rôznych oblastiach, napr. **doprava, kultúra, financovanie, veda a výskum, počasie, životné prostredie, geodáta či rôzne štatistiky***.*  Využitie tejto množiny verejných informácií na komerčné alebo nekomerčné účely v podobe vývoja rôznych aplikácií je možné, ak sa zabezpečí ich zverejňovanie vo formáte otvorených dát (v strojovo spracovateľnej forme). V súlade s tézou **„čo nie je tajné, je verejné“** je potrebné naďalej pokračovať vo zverejňovaní dát v otvorenom formáte a stimulovať tak ekonomický potenciál otvorených dát.

Pristúpením SR do OGP sa vláda SR zaviazala zverejňovať informácie vo forme otvorených dát a tým podporovať vývoj aplikácií postavených na verejných dátach. Zavedenie a spustenie portálu otvorených dát v SR [www.data.gov.sk](http://www.data.gov.sk) patrí medzi najväčšie úspechy, ktoré sa podarilo dosiahnuť v rámci implementácie Akčného plánu OGP 2012 – 2013. Po štyroch rokoch existencie portálu otvorených dát je zverejnených takmer 900 datasetov.

Počas doby implementácie Akčného plánu OGP 2015 **došlo k podpore zverejňovania otvorených dát tak z legislatívneho hľadiska ako aj z technického**. Transponovaním smernice Európskeho parlamentu a Rady č. 2003/98/ES zo 17. novembra 2003 o opakovanom použití informácií verejného sektora do Zákona č. 211/2000 Z. z. o slobodnom prístupe k informáciám s účinnosťou od 1. januára 2016 sa vytvoril predpoklad na proaktívne, ale aj pasívne (na základe žiadosti) zverejňovanie otvorených dát povinnými osobami[[4]](#footnote-5). Implementáciou projektu Úradu vlády SR *e-Demokracia a otvorená vláda* sa vytvorila kvalitná technická infraštruktúra na podporu zverejňovania otvorených dát ÚOŠS.

Efektívny manažment agendy otvorených dát  je v súčasnosti limitovaný tým, že medzi ÚOŠS absentuje jednoznačný garant témy. Téme otvorených dát sa momentálne venuje NASES, MF SR a čiastočne MV SR a ÚSV ROS. Ďalším limitujúcim faktorom je, že v ÚOŠS nie je určená zodpovedná alebo kontaktná osoba pre otvorené dáta, ktorá by plnila funkciu dátového kurátora. Dátový kurátor by mal disponovať dostatočnými kompetenciami na riešenie podnetov, sťažností, problémov súvisiacich so zverejnenými datasetmi, poskytoval by pomoc pri využívaní otvorených dát či riešil licenčné otázky. Dátový kurátor by mal plniť funkciu hlavného komunikačného bodu pre zainteresovaných aktérov.

**Úloha č. 1:**

**Zadefinovať kompetecie a pracovnú náplň dátového kurátora pre otvorené dáta v jednotlivých rezortoch a ostatných ÚOŠS a pozíciu hlavného dátového kurátora.**

Zodpovední: vedúci Úradu vlády SR v spolupráci s vedúcim Úradu podpredsedu vlády Slovenskej republiky pre investície a informatizáciu

Termín: 29. január 2017

**Úloha č. 2:**

**Určiť dátového kurátora v jednotlivých rezortoch a ÚOŠS a určiť hlavného dátového kurátora.**

Zodpovední: vedúci Úradu vlády SR, ministri a vedúci ÚOŠS

Termín: 28. február 2017

Dostupné zahraničné štúdie venujúce sa ekonomickému potenciálu otvorených dát uvádzajú niekoľko zaujímavých zistení[[5]](#footnote-6):

* Zverejňovanie otvorených dát môže na strane inštitúcií západných ekonomík ušetriť až 100 miliárd eur ročne a 450 miliárd eur na strane klientov.
* Zverejnením viac ako 8000 datasetov v roku 2011 a následným využitím datasetov získala Veľká Británia 16 miliárd libier.
* Medziročný ekonomický prínos otvorených dát vo Veľkej Británii je vyčíslený na hodnotu 2 miliárd libier.
* 15% celkového HDP v Keni predstavuje biznis založený na otvorených dátach.
* Medziročný ekonomický prínos otvorených dát v rámci európskej ekonomiky je vyčíslený na hodnotu 40 miliárd eur.
* Úspora verejných zdrojov v štáte Kalifornia bola vyčíslená na 20 miliónov dolárov v dôsledku poukazovania na nepotrebné náklady v rámci portálu na zvyšovanie transparentnosti.

Z hľadiska systematickej podpory zverejňovania a využívania otvorených dát verejnej správy je nutné iniciovať vznik analýzy, na základe ktorej by bola vyčíslená trhová hodnota a ekonomický potenciál otvorených dát na Slovensku vrátane analýzy úspory verejných zdrojov.

**Úloha č. 3:**

**Vypracovať analýzu trhovej hodnoty a ekonomického potenciálu otvorených dát na Slovensku vrátane analýzy úspory verejných zdrojov.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcim Úradu vlády SR, ministrom financií SR, vedúcim Úradu podpredsedu vlády Slovenskej republiky pre investície a informatizáciu, predsedníčkou Štatistického úradu SR a hlavným dátovým kurátorom

Termín: 31. júl 2017

Koncept otvorených dát je čiastkovo upravený v niekoľkých právnych predpisov rôznej právnej sily:

* Zákon č. 211/2000 Z. z. o slobodnom prístupe k informáciám – Transponovaním smernice Európskeho parlamentu a Rady č. 2003/98/ES zo 17. novembra 2003 o opakovanom použití informácií verejného sektora
* Zákon č. 275/2006 Z. z. o informačných systémoch verejnej správy a o zmene a doplnení niektorých zákonov
* Výnos MF SR č. 55/2014 o štandardoch pre informačné systémy verejnej správy
* Uznesenie vlády SR č. 59/2015 k Akčnému plánu OGP 2015
* Uznesenie vlády SR č. 50/2012 k Akčnému plánu OGP 2012 - 2013

Z uvedeného dôvodu je vhodné vypracovať návrh Zákona o sprístupňovaní a používaní otvorených dát verejnej správy, ktorý problematiku otvorených dát bude riešiť komplexne.

**Úloha č. 4**

**Vytvoriť návrh zákona o sprístupňovaní a používaní otvorených dát verejnej správy a predložiť ho na rokovanie vlády SR.**

Zodpovední: minister spravodlivosti SR v spolupráci s vedúcim Úradu vlády SR, ministrom financií SR, ministrom vnútra SR, vedúcim Úradu podpredsedu vlády Slovenskej republiky pre investície a informatizáciu a splnomocnencom vlády SR pre rozvoj občianskej spoločnosti

Termín: 31. december 2017

Súčasná kvalita zverejnených datasetov na portáli otvorených dát nie je vyhovujúca. Naďalej pretrvávajú problémy s nedostatočnou aktualizáciou niektorých datasetov, so štandardizáciou formátov, nedodržiavaní Výnosu MF SR č. 55/2014 či s uplatňovaním licencií. S cieľom zvyšovať kvalitu otvorených dát ÚOŠS zverejňovaných na portáli otvorených dát je dôležité zabezpečiť školenie pre dátových kurátorov a osoby zodpovedné za zverejňovanie dát.

**Úloha č. 5:**

**Zrealizovať školenia pre povinné osoby v oblasti zverejňovania otvorených dát.**

Zodpovedný: vedúci Úradu vlády SR

Termín: priebežne

**Úloha č. 6:**

**Navrhnúť štandardizovaný spôsob publikovania datasetov pre organizácie štátnej správy a územnej samosprávy.**

Zodpovední: vedúci Úradu podpredsedu vlády Slovenskej republiky pre investície a informatizáciu spolupráci s ministrom financií SR, vedúcim Úradu vlády SR a splnomocnencom vlády SR pre rozvoj občianskej spoločnosti

Termín: 28. február 2017

Akčný plán OGP 2012 – 2013 ako aj Akčný plán OGP 2015 uložil vedúcim ÚOŠS vytvoriť a aktualizovať zoznam datasetov v gescii rezortov spolu s plánom ich postupného zverejnenia. V tejto úlohe je žiaduce pokračovať.

**Úloha č. 7:**

**Aktualizovať a zverejniť na portáli otvorených dát zoznam všetkých datasetov v gescii ministerstiev a nimi zriadených organizácií a ostatných ÚOŠS s plánom zverejňovania datasetov aj periodizácie ich aktualizovania na portáli otvorených dát.**

Zodpovední: vedúci Úradu vlády SR v spolupráci s ministrami a vedúcimi ÚOŠS

Termín: 31. január (každoročne)

**Úloha č. 8:**

**Na základe aktualizovaného zoznamu zoznam datasetov v gescii ministerstiev a nimi zriadených organizácií a ostatných ÚOŠS zverejniť datasety v súlade s plánom ich zverejnenia a aktualizovania na portáli otvorených dát.**

Zodpovední: vedúci Úradu vlády SR v spolupráci s ministrami a vedúcimi ÚOŠS

Termín: 31. marec (každoročne)

Ako sme už spomínali na inom mieste, v rámci projektu *e-Demokracia a otvorená vláda* bola vytvorená kvalitná technická infraštruktúra na zverejňovanie otvorených dát ÚOŠS. V tejto fáze je žiaduce zvyšovať povedomie zainteresovaných aktérov a verejnosti o možnostiach využitia datasetov zverejnených na portáli otvorených dát.

**Úloha č. 9:**

**Uskutočniť verejnú kampaň na propagáciu využitia datasetov zverejnených na portáli otvorených dát a na podporu vývoja inovácií.**

Zodpovední: vedúci Úradu vlády SR v spolupráci s  vedúcim Úradu podpredsedu vlády Slovenskej republiky pre investície a informatizáciu, ministrom financií SR a splnomocnencom vlády SR pre rozvoj občianskej spoločnosti

Termín: priebežne

Ako vhodný nástroj na zapájanie zainteresovaných aktérov do procesu výberu datasetov zverejňovaných na portáli otvorených dát sa stal prieskum dopytu po najžiadanejších datasetov. Na základe prieskumu dopytu po najžiadanejších datasetov je možné optimálne alokovať technické a ľudské zdroje potrebné na prednostné zverejnenie najžiadanejších datasetov. Cieľom ÚSV ROS je vykonávať prieskumy dopytu po najžiadanejších datasetov pravidelne jedenkrát do roka. Na základe výsledkov týchto prieskumov je dôležité iniciovať aktívny dialóg medzi ÚOŠS a občianskou spoločnosťou a hľadať optimálnu formu, štruktúru a rozsah zverejnenia datasetov.

**Úloha č. 10:**

**Vykonať jedenkrát ročne prieskum dopytu verejnosti po najžiadanejších datasetoch otvorených údajov.**

Zodpovedný: splnomocnenec vlády SR pre rozvoj občianskej spoločnosti

Termín: 31. marec (každoročne)

**Úloha č.11:**

**Na základe výsledkov prieskumu dopytu verejnosti po najžiadanejších datasetoch otvorených údajov zverejniť najžiadanejšie datasety na portáli otvorených dát.**

Zodpovední: vedúci Úradu vlády SR v spolupráci s ministrami a vedúcimi ÚOŠS

Termín: 31. december (každoročne)

**Úloha č. 12:**

Vypracovať analýzu zverejňovania datasetov ÚOŠS na portáli otvorených dát a predložiť ju na zasadnutie Rady vlády SR pre mimovládne neziskové organizácie

Zodpovedný: Splnomocnenec vlády SR pre rozvoj občianskej spoločnosti

Termín: 30. jún (každoročne)

## 1.2. Otvorené API

Open API resp. verejne dostupné aplikačné programové rozhranie (z angl. *publicly available application programming interface, ďalej len „otvorené API“*) umožňuje nezávislým vývojárom prístup k proprietárny softvérovým aplikáciám. API definuje ako jednotlivé aplikácie a softvéry medzi sebou komunikujú.

SR spustila v poslednom období množstvo elektronických služieb pre občanov, podnikateľov aj právnické osoby. Tieto služby sú dostupné najmä na príslušných webových sídlach verejnej správy, čo znamená, že na ich využitie je potrebné navštíviť príslušné web stránky. Elektronické služby poskytujú primárne základnú funkcionalitu vyplývajúcu z požiadaviek legislatívy. Sprístupnením elektronických služieb prostredníctvom otvorenej API sa vytvorí priestor pre súkromné subjekty, aby poskytované základné funkcie elektronických služieb rozšírili o ďalšie možnosti.

**Úloha č. 13:**

**Zakotviť štandardy pre otvorené API do Výnosu Ministerstva financií SR o štandardoch pre informačné systémy verejnej správy**

Zodpovední: Vedúci Úradu podpredsedu vlády Slovenskej republiky pre investície a informatizáciu v spolupráci s vedúcim Úradu vlády SR a ministrom financií SR

Termín: 28. apríl 2017

**Úloha č. 14:**

**Zabezpečiť zverejňovanie otvorených dát a sprístupňovanie otvorených API v projektoch financovaných prostredníctvom Operačného programu Integrovaná Infraštruktúra.**

Zodpovedný: Vedúci Úradu podpredsedu vlády Slovenskej republiky pre investície a informatizáciu v spolupráci v spolupráci s ministrom financií SR

Termín: priebežne

**Úloha č. 15:**

**Vykonať každoročne prieskum dopytu verejnosti po najžiadanejších otvorených API.**

Zodpovedný: splnomocnenec vlády SR pre rozvoj občianskej spoločnosti

Termín: 31. marec (každoročne)

**Úloha č. 16:**

**Na základe výsledkov prieskumu dopytu verejnosti po najžiadanejších otvorených API sprístupniť v súlade s platnou legislatívou a existujúcimi technickými podmienkami najžiadanejšie otvorené API na portáli otvorených dát spolu s uvedením licencie (vzťahov) na ich využívanie.**

Zodpovední: vedúci Úradu vlády SR v spolupráci s ministrami a vedúcimi ÚOŠS

Termín: 31. december (každoročne)

## Open source softvér

Prebiehajúca elektronizácia služieb verejnej správy priniesla množstvo aplikácií, zásuvných modulov a informačných systémov, ktoré sú často vyvíjané tzv. proprietárnym spôsobom. Proprietárny spôsob neumožňuje voľný prístup k zdrojovému kódu, a teda nie je umožnené používať daný zdrojový kód pre ďalší softvér alebo pre vývoj nových aplikácií. Zdrojový kód je časť softvéru, ktorý väčšina používateľov nevidí - prostredníctvom zdrojového kódu je možné meniť to, ako program a aplikácie pracujú.

Vynaložené finančné zdroje zo strany subjektov verejnej správy na doprogramovanie ďalších funkcionalít k softvéru sú často krát duplicitné. Open source softvér je softvér, ktorého zdrojový kód je voľne dostupný pre všetkých za účelom modifikácie, ďalšieho vývoja či zlepšenia. Zabezpečením vývoja softvéru metódou *open source*, a teda zverejňovaním častí kódov a umožnením, aby subjekty verejnej správy používali softvér vyvinutý spôsobom *open source,* zvýši efektivitu vynakladaných zdrojov.

**Úloha č. 17:**

**Pre novovytvárané zásuvné moduly a doplnky webových prehliadačov a klientskych aplikácií podľa §48 Výnosu o štandardoch pre ISVS (č. 55/2014 Z. z.) zabezpečiť zverejnenie ich zdrojového kódu a vývoj metódou open source.**

Zodpovední: ministri

Termín: priebežne

**Úloha č. 18:**

**Zdokumentovať využitie open source komponentov v informačnom systéme ITMS2014+ a v iných dodaných systémoch, analyzovať možnosť zverejnenia častí kódu a dokumentácie pod otvorenou licenciou a zverejniť vybrané časti kódu..**

Zodpovední: vedúci Úradu vlády SR v spolupráci s ministrami a vedúcimi ÚOŠS

Termín: 31. máj 2017

**Úloha č. 19:**

**Zverejniť na Portáli otvorených dát zoznam využívaného open source softvéru s uvedením účelu jednotlivého softvéru a typu jeho licencie, a tiež softvéru, ku ktorému má orgán štátnej správy udelenú licenciu na jeho používanie, distribuovanie a publikovanie.**

Zodpovední: ministri, vedúci ústredných orgánov štátnej správy v spolupráci so splnomocnencom vlády SR pre rozvoj občianskej spoločnosti

Termín: 30. jún 2017

**Úloha č. 20:**

**V spolupráci s odbornou verejnosťou vypracovať štúdiu, ktorá zdokumentuje možnosti a výhody použitia open source softvéru v štátnej správe, vrátane participatívnych mechanizmov jeho tvorby.**

Zodpovední: Vedúci Úradu podpredsedu vlády Slovenskej republiky pre investície a informatizáciu v spolupráci s vedúcim Úradu vlády SR, predsedníčkou Úradu pre verejné obstarávanie SR, ministrami a splnomocnencom vlády SR pre rozvoj občianskej spoločnosti

Termín: 31. júl 2017

**Úloha č. 21:**

**Vypracovať analýzu možnosti zavedenia, prínosov a nákladov na satelitný účet mimovládnych neziskových organizácií.**

Zodpovední: predsedníčka Štatistického úradu v spolupráci so splnomocnencom vlády SR pre rozvoj občianskej spoločnosti

Termín: 31. júl 2017

## 1.4. Modul dotačných schém

Začiatkom roka 2016 bola spustená webová aplikácia pre európske štrukturálne a investičné fondy, Finančný mechanizmus EHP, Nórsky finančný mechanizmus, Švajčiarsky finančný mechanizmus a dotačné schémy zo štátneho rozpočtu SR – tzv. modul dotačných schém.

Do modulu dotačných schém boli zatiaľ pilotne nahraté údaje za rok 2015. Po vyhodnotení zverejnených údajov a funkcionalít web stránky je potrebné zabezpečiť minimálny rozsah a štruktúru zverejňovaných údajov a zabezpečiť kontinuitu ich pravidelného zverejňovania.

**Úloha č. 22:**

**Nadefinovať minimálny rozsah a štruktúru údajov pri zverejňovaní informácií o využívaní európskych štrukturálnych a investičných fondov, Finančného mechanizmu EHP, Nórskeho finančného mechanizmu, Švajčiarskeho finančného mechanizmu a dotačných schém zo štátneho rozpočtu SR.**

Zodpovedný: splnomocnenec vlády SR pre rozvoj občianskej spoločnosti

Termín: 29. január 2017

**Úloha č. 23:**

**Zverejniť dáta o využívaní financií poskytnutých ústrednými orgánmi štátnej správy v rámci európskych štrukturálnych a investičných fondov, Finančného mechanizmu EHP, Nórskeho finančného mechanizmu, Švajčiarskeho finančného mechanizmu a dotačných schém zo štátneho rozpočtu SR minimálne v definovanej štruktúre na webovej stránke** [**https://data.gov.sk/dotacie**](https://data.gov.sk/dotacie)**.**

Zodpovední: ministri, vedúci Úradu vlády SR

Termín: do 31. marca každoročne za predchádzajúci rok

# 2. Otvorené vzdelávanie

## 2.1 Otvorené vzdelávacie zdroje

Mapovanie existujúcich repozitárov MŠVVŠ SR a jeho priamo riadených organizácií ukázalo, že ani jeden z nich v súčasnom stave nemôže byť použitý ako centrálny repozitár pre otvorené vzdelávacie zdroje. MŠVVŠ SR ako úvodný krok zadefinovalo potrebné vlastnosti takéhoto centrálneho repozitára. Svoj záujem o vytvorenie centrálneho archívu digitálneho vzdelávacieho obsahu deklaruje vláda SR aj v PPV.

**Úloha č. 24:**

**Zriadiť a prevádzkovať národný repozitár pre ukladanie, dlhodobú archiváciu a sprístupňovanie otvorených vzdelávacích zdrojov.**

Zodpovedný: minister školstva, vedy, výskumu a športu SR

Termín: 30. jún 2018

**Úloha č. 25:**

**Priebežne publikovať otvorené vzdelávacie zdroje v národnom repozitári pre ukladanie, dlhodobú archiváciu a sprístupňovanie otvorených vzdelávacích zdrojov.**

Zodpovedný: minister školstva, vedy, výskumu a športu SR

Termín: 31. december 2018

Rezort školstva v Akčnom pláne OGP 2015 mapoval existujúce elektronicky dostupné vzdelávacie zdroje[[6]](#footnote-7), pričom dospel k záveru, že na základe doterajších zmluvných vzťahov medzi MŠVVŠ SR a jeho partnermi (autormi a vydavateľmi) neexistujú elektronické vzdelávacie zdroje, ktoré by rezort mohol zverejniť pod otvorenou licenciou Creative Commons uvedenie autora. Je preto potrebné vstúpiť do rokovaní s partnermi a prostredníctvom dodatkov k existujúcim zmluvám upraviť licenčné podmienky tak, aby vzdelávacie zdroje bolo možné uverejniť pod otvorenou licenciou. Úloha by sa mala týkať vzdelávacích zdrojov, ktoré rezort školstva obstaral od roku 2007.

**Úloha č. 26:**

**Do existujúcich zmlúv doplniť možnosť publikovať vzdelávacie zdroje pod verejnou licenciou Creative Commons uvedenie autora.**

Zodpovedný: minister školstva, vedy, výskumu a športu SR

Termín: 31. júl 2017

Ako pokračovanie Akčného plánu OGP 2015 v téme nastavenia procesu verejného obstarávania vzdelávacích zdrojov pod otvorenou licenciou Creative Commons uvedenie autora je ďalej potrebné zabezpečiť, aby všetky nové vzdelávacie zdroje boli zverejniteľné pod verejnou licenciou Creative Commons uvedenie autora[[7]](#footnote-8).

**Úloha č. 27:**

**Zabezpečiť implementáciu verejných licencií Creative Commons uvedenie autora do všetkých zmluvných vzťahov, zabezpečujúcich získavanie vzdelávacích zdrojov, financovaných z verejných zdrojov.**

Zodpovedný: minister školstva, vedy, výskumu a športu SR

Termín: 29. január 2017

Vláda SR sa v PVV v kapitole venujúcej sa zabezpečeniu kvalitnej výchovy a vzdelávania zaviazala zlepšiť podmienky pre tvorbu digitálneho vzdelávacieho obsahu a jeho využívanie vo výchovno-vzdelávacej činnosti a podporiť rozvíjanie digitálnych zručností detí, žiakov a aj pedagogických zamestnancov. Terajšiu situáciu s digitálnym vzdelávacím obsahom môžeme zlepšiť inšpiráciou zo zahraničia, kde je vytváranie otvorených vzdelávacích zdrojov už dlhoročne rozšírené, lídrami sú renomované univerzity, vedecké pracoviská a nadácie[[8]](#footnote-9). Existuje množstvo internetových stránok, ktoré ponúkajú voľne dostupné vzdelávacie zdroje. Ich nevýhodou z pohľadu slovenských učiteľov a ostatných pedagogických zamestnancov ako aj žiakov a študentov hlavne v nižších triedach je ich anglická jazyková mutácia. Vo väčšine prípadov ide o vzdelávacie zdroje, publikované pod verejnou licenciou Creative Commons uvedenie autora alebo inou neobmedzenou licenciou na ďalšie použitie. Výhodné sa javí zabezpečiť preklad vybraných vzdelávacích zdrojov do slovenčiny a zvýšiť tak ich použiteľnosť v slovenskom vzdelávacom procese. Vhodné je tiež nájsť mechanizmus motivácie tvorby otvorených vzdelávacích zdrojov učiteľmi a ostatnými pedagogickými zamestnancami ako aj žiakmi a študentmi.

**Úloha č. 28:**

**Zo zahraničných voľne dostupných vzdelávacích zdrojov, hlavne videí a krátkych filmov z každého predmetu a témy vybrať vhodné pre slovenských žiakov, preložiť ich do slovenského jazyka, príp. jazyka národnostných menšín a zverejniť.**

Zodpovedný: minister školstva, vedy, výskumu a športu SR

Termín: 30. jún 2018

Popri zabezpečení zverejňovania vzdelávacích zdrojov pod verejnou licenciou v primárnom a sekundárnom vzdelávaní je potrebné túto situáciu riešiť aj na úrovni vysokoškolského štúdia. Je nevyhnutné zadefinovať a pilotne overiť nový model vydávania vysokoškolských učebníc, učebných a vzdelávacích materiálov, ktorý by vytvoril podmienky pre ich zverejnenie pod verejnou licenciou Creative Commons uvedenie autora.

**Úloha č. 29**:

**Navrhnúť pilotný projekt vydávania vysokoškolských učebníc, učebných a vzdelávacích materiálov a špičkových vedeckých časopisov a zabezpečenia ich zverejnenia pod verejnou licenciou Creative Commons uvedenie autora** **a ich sprístupnenia verejnosti prostredníctvom národného repozitára.**

Zodpovedný: minister školstva, vedy, výskumu a športu SR

Termín: 31. december 2017

Pilotný projekt bude spočiatku fungovať na dobrovoľnej báze. Po jeho vyhodnotení a analýze bude vhodné pripraviť model trvalej udržateľnosti financovania publikovania uvedených výstupov vrátane prevádzkovania národného repozitára pre ich ukladanie, dlhodobú archiváciu a sprístupňovanie. Na jeho realizáciu bude potrebné pripraviť legislatívu.

**Úloha č. 30**:

**Predložiť na rokovanie vlády SR legislatívne návrhy, ktoré zavedú konkrétne pravidlá otvoreného publikovania a povinnosť bezplatného sprístupňovania vybraných typov publikačných výstupov financovaných z verejných zdrojov prostredníctvom národného repozitára.**

Zodpovedný: minister školstva, vedy, výskumu a športu SR

Termín: 30. jún 2018

CVTI prevádzkuje Centrálny register záverečných a kvalifikačných prác[[9]](#footnote-10), ktorý zhromažďuje záverečné práce vysokoškolských študentov a kvalifikačné práce vysokoškolských pedagógov[[10]](#footnote-11). Záujmom je, aby tieto práce boli zverejňované pod verejnou licenciou, verejne vyhľadateľné a prístupné na internete, nie len v knižniciach vysokých škôl na nahliadnutie. Týmto sa získajú dva efekty. Na jednej strane sa zvýši podiel otvorených vzdelávacích zdrojov[[11]](#footnote-12). Na druhej strane sa zvýši verejná kontrola ako protikorupčný nástroj. Takto zverejnené by mohli byť aj všetky posudky záverečných prác pod verejnou licenciou, čím sa proces posudzovania záverečných prác vystaví verejnej kontrole a predíde sa možnej korupcii pri ukončovaní štúdia a pri udeľovaní titulov.

**Úloha č. 31:**

**Na práce povinne zverejňované v Centrálnom registri záverečných a kvalifikačných prác udeliť verejnú licenciu Creative Commons uvedenie autora.**

Zodpovedný: minister školstva, vedy, výskumu a športu SR

Termín: 31. december 2018

Nevyhnutnou podmienkou úspešnej implementácie používania vzdelávacích zdrojov pod verejnou licenciou je zapojenie učiteľov a ostatných pedagogických zamestnancov na všetkých stupňoch vzdelávania ako aj žiakov a študentov a zvyšovanie ich povedomia v tejto oblasti. Ambíciou je dosiahnuť taký stupeň informovanosti všetkých zainteresovaných, aby sa zverejňovanie a používanie otvorených vzdelávacích zdrojov stalo samozrejmým štandardom. V predchádzajúcom Akčnom pláne OGP 2015 bola preto zadefinovaná úloha navrhnúť opatrenia a ich realizáciu na zvyšovanie povedomia učiteľov a ostatných pedagogických zamestnancov o otvorených vzdelávacích zdrojoch. MŠVVŠ SR identifikovalo ako najvhodnejší program kontinuálneho vzdelávania, ktorého vypracovaním bolo poverené Metodicko-pedagogické centrum. Téma sa dá riešiť aj inými formami - vytvorením stručných príručiek a prezentácií, realizovaním školení, workshopov, vytvorením webovej stránky o význame otvorených vzdelávacích zdrojov, o existujúcich otvorených vzdelávacích zdrojoch, o repozitári otvorených vzdelávacích zdrojov, o verejných licenciách, autorských právach a pod.

**Úloha č. 32:**

**Zvyšovať povedomia učiteľov a ostatných pedagogických zamestnancov a žiakov a študentov o otvorených vzdelávacích zdrojoch.**

Zodpovedný: minister školstva, vedy, výskumu a športu SR

Termín: 31. december 2018

Programové vyhlásenie vlády SR v kapitole venujúcej sa zabezpečeniu kvalitnej výchovy a vzdelávania deklaruje zefektívnenie procesu zabezpečovania učebníc a ďalších učebných zdrojov vrátane verejných licencií a postupne umožnenie školám výber z viacerých druhov učebníc.

V súvislosti s otvoreným prístupom k vzdelávacím zdrojom vyvstáva otázka ich kvality. Podľa prieskumu vydavateľstva Didaktis[[12]](#footnote-13) až 76,6% učiteľov základného a 84,2% učiteľov stredného školstva je nespokojných s kvalitou učebníc. Učitelia ďalej reflektujú absenciu doplnkových materiálov k učebniciam, aktivít na precvičovanie pochopenia učiva a ďalšie nedostatky. Táto situácia pretrváva napriek prepracovanému schvaľovaciemu mechanizmu pri vzniku nových učebníc. V rámci stransparentnenie a v záujme zvýšenia kvality vzdelávacích zdrojov sa javí vhodné uverejňovať výsledky tohto schvaľovacieho procesu (recenzné posudky, schvaľovacie protokoly, schvaľovacie doložky).

**Úloha č. 33:**

**Priebežne zverejňovať výstupy schvaľovacieho procesu učebných zdrojov na stránke ministerstva školstva, vedy, výskumu a športu SR.**

Zodpovedný: minister školstva, vedy, výskumu a športu SR

Termín: 31. januára 2017

K zvýšeniu kvality a spokojnosti so vzdelávacími zdrojmi by prispelo ich pilotné testovanie pred schválením schvaľovacej doložky, ich hromadnou tlačou a následnou distribúciou do škôl. Učitelia, žiaci a študenti by tak mali možnosť pracovať s pripravenou učebnicou a iným vzdelávacím materiálom a dostali možnosť vyjadriť svoj názor na ich praktické používanie. Odporúčania by sa následne dali zapracovať, čo by prispelo k zvýšeniu kvality vzdelávacích zdrojov.

**Úloha č. 34:**

**Nadefinovať a spustiť mechanizmus pilotného testovania učebných zdrojov pred schválením schvaľovacej doložky.**

Zodpovedný: minister školstva, vedy, výskumu a športu SR

Termín: 31. januára 2017

## 2.2 Otvorený prístup k výsledkom vedy a výskumu

Spôsob publikovania výsledkov výskumu sa v čase rapídne mení. Súčasné technologické možnosti otvorili cestu rozvoju „otvorenej vedy“ (Open Science). V rámci otvorenej vedy hovoríme o „otvorených dátach“ (Open Data) a „otvorenom prístupe“ (Open Access) k výsledkom vedy a výskumu. Otvorená veda má potenciál transformovať spoločnosť a priniesť úžitok všetkým aktérom v oblasti vedeckého výskumu, v komerčnej sfére, či širokej verejnosti.

Politika otvoreného prístupu je jedným zo záujmov Európskej únie, ktorá už v roku 2012 prijala *Odporúčanie Komisie o prístupe k vedeckým informáciám a ich uchovávaniu*[[13]](#footnote-14). V súlade s danými odporúčaniami bolo vydané nariadenie Európskeho parlamentu, ktorým bol zriadený rámcový program pre výskum a inovácie na roky 2014 - 2020 *Horizont 2020*[[14]](#footnote-15). Otvorené publikovanie sa týka predovšetkým výsledkov neutajeného výskumu financovaného alebo spolufinancovaného z verejných zdrojov.

Každá členská krajina EÚ by mala venovať pozornosť rozvoju vlastnej politiky v oblasti otvoreného prístupu k vedeckým informáciám. Rozvoj národnej stratégie v oblasti otvoreného publikovania by mal byť v súlade s cieľmi Európskej komisie. Na základe *Analýzy možnosti zavedenia otvoreného prístupu k vybraným publikačným výstupom[[15]](#footnote-16)* a na základe dokumentu *Identifikovanie bariér implementácie úplného prístupu k výsledkom vedy a výskumu[[16]](#footnote-17)*, ktoré sú výstupom úloh č. 17 a 18 Akčného plánu OGP 2015, sú na Slovensku hlavnými prekážkami zavedenia otvoreného prístupu absencia národného repozitára, resp. siete inštitucionálnych repozitárov, štandardizácia formátov, vymedzenie metadát, či vzájomné prepojenie informačných systémov. Problémom tiež môže byť nedostatočné personálne zabezpečenie všetkých procesov na národnej úrovni. Rovnako je nevyhnutné zabezpečenie metodického usmerňovania a osvety naprieč akademickou obcou. Na základe zistených prekážok je možné v ďalšom období upraviť podmienky publikovania výsledkov vedy a výskumu, prípadne zapracovať potrebné opatrenia a pravidlá priamo do národnej legislatívy tak, aby zohľadnili všetky špecifiká výstupov výskumného procesu.

Aj napriek tomu, že univerzity a výskumné pracoviská preferujú pre otvorené zverejňovanie výsledkov vedy a výskumu skôr formu menších inštitucionálnych repozitárov, predstavuje vybudovanie národného repozitára vhodnejšie systémové riešenie, ktorého koordinácia so štandardmi, pravidlami a odporúčaniami prijatými na medzinárodnej úrovni a na úrovni Európskej únie bude oveľa jednoduchšia a efektívnejšia.

Politika v oblasti otvoreného prístupu k vedeckým publikáciám je vo väčšine členských štátov prepracovaná oveľa lepšie ako v prípade **otvoreného prístupu k výskumným dátam**. Výskumné dáta, ich zber, spracovávanie, uchovávanie a opakované použitie sú však rovnako dôležitou súčasťou otvorenej vedy. Pozornosť by mala byť popri zverejňovaní vedeckých publikácií venovaná tiež výskumným dátam, ktoré predstavujú rovnako významný zdroj poznania, často rýchlejší a v čase lepšie využiteľný, ako samotná výstupná publikácia. V tejto súvislosti sa stáva dôležitou súčasťou výskumného procesu tzv. „**manažment výskumných dát**“ (Research Data Management). Správny manažment výskumných dát má zabezpečiť zlepšenie konkurencieschopnosti v oblasti výskumu a stáva sa neoddeliteľnou súčasťou procesu otvoreného publikovania a otvorenej vedy. Viaceré európske krajiny majú vypracovanie plánu manažmentu výskumných dát zavedené ako jednu z podmienok riešenia projektov, či už na inštitucionálnej alebo národnej úrovni a jeho vypracovanie je tiež jednou z požiadaviek programu Horizont 2020[[17]](#footnote-18).

Národný repozitár by mal riešiť zber, spracovanie, uchovávanie a verejné sprístupňovanie publikácií a výskumných dát, ktoré sú výsledkom neutajeného výskumu financovaného z verejných zdrojov, pričom by mali byť použité štandardné formáty a verejná licencia „Creative Commons“. Zavedenie povinnosti otvoreného publikovania by malo mať oporu vo všeobecne platných právnych predpisoch a musí byť v súlade s medzinárodne platnými pravidlami.

Právnym nástrojom na realizáciu otvoreného prístupu k výsledkom vedy a výskumu sú verejné licencie, ktoré sú osobitne upravené aj v novom autorskom zákone (§ 76 zákona č. 185/2015 Z. z. Autorský zákon[[18]](#footnote-19)). Ako najvhodnejšie sa javia licencie Creative Commons, a to najmä z dôvodu ich celosvetovej rozšírenosti, univerzálnosti, medzinárodnej zrozumiteľnosti a dlhodobej udržateľnosti. Licencie Creative Commons sú etablované aj v slovenskom prostredí a využívajú sa ako na prístup k výsledkom vedy a výskumu, tak aj k otvoreným vzdelávacím zdrojom.

Potrebu vzájomnej spolupráce pri zdieľaní vedeckých dát zdôrazňuje aj eurokomisár pre výskum, vedu a inováciu Carlos Moedas, keď podčiarkuje, že: „Väčšina vedeckých údajov je dnes uzamknutá v literatúre, v odborných článkoch. Musíme ich odomknúť. Snaha Európskej komisiu je dovoliť miliónom výskumných pracovníkov zdieľať a analyzovať výskumné údaje v dôveryhodnom prostredí naprieč technológiami, disciplínami a krajinami.“

**Úloha č. 35:**

**Zabezpečiť implementáciu verejných licencií Creative Commons uvedenie autora do všetkých výstupov projektov z operačného programu Výskum a inovácie v programovom období 2014 - 2020.**

Zodpovedný: minister školstva, vedy, výskumu a športu SR

Termín: 31. október 2016

**Úloha č. 36**:

**Zabezpečiť implementáciu verejných licencií Creative Commons uvedenie autora do legislatívnych dokumentov, metodík, manuálov a postupov s cieľom ich rozšírenia a využívania autormi a inými nositeľmi práv pri realizácii vedeckých a výskumných prác.**

Zodpovedný: minister školstva, vedy, výskumu a športu SR

Termín: 31. október 2016

Ako vhodné sa javí zriadiť centrálny bod, ktorý bude slúžiť na metodickú koordináciu a odbornú a finančnú podporu vydávania slovenských odborných a vedeckých publikácií s otvoreným prístupom pod verejnou licenciou. Jeho úlohou bude tiež vytvoriť a prevádzkovať webovú stránku k problematike Open Access. Potrebné je tiež zabezpečovať cielené vzdelávacie aktivity pre poverených pracovníkov knižníc a vedecko-výskumných pracovníkov na univerzitách a výskumných inštitúciách. Najideálnejším pracoviskom na zabezpečenie tejto úlohy sa javí Centrum vedecko-technických informácií SR (ďalej len „CVTI“).

**Úloha č. 37**:

**Zriadiť Kontaktnú kanceláriu pre Open Access**.

Zodpovedný: minister školstva, vedy, výskumu a športu SR

Termín: 31. október 2016

Nevyhnutnou podmienkou napredovania témy zverejňovania výsledkov vedy a výskumu je realizovať pasportizáciu výskumných dát s otvoreným prístupom v slovenských inštitúciách. Úlohou pasportizácie je poznania viacerých parametrov, predovšetkým typológie, miesta produkcie, kvantifikácie, zostavenia metodiky spracovania a zamedzenia duplikácie spracovania. Na základe výsledkov pasportizácie je nutné navrhnúť mechanizmus pre identifikáciu, získavanie, uchovávanie výskumných dát súvisiacich s vedeckými publikáciami, ktorý bude založený spočiatku na dobrovoľnosti, v strategickom výhľade do budúcnosti bude povinný. Vhodné je tiež zaviesť ako jednu z podmienok na získanie podpory z verejných zdrojov (vo forme grantu, dotácie a pod.) vypracovanie plánu manažovania výskumných dát (Research Data Management Plan), ktorý by upravoval základnú identifikáciu dát, podmienky ich popisu, uchovávania a prístupu k nim.

**Úloha č. 38**:

**Zaviesť podmienky pre pasportizáciu vedeckých a výskumných dát s otvoreným prístupom pod verejnou licenciou v slovenských inštitúciách a sledovať ich realizáciu v praxi**.

Zodpovedný: minister školstva, vedy, výskumu a športu SR

Termín: 31. december 2018

Pre ukladanie, dlhodobú archiváciu a sprístupňovanie slovenských vedeckých a odborných publikácií, vedeckých dát a sivej literatúry je nevyhnutné vytvoriť na to národný repozitár. Ideálnym riešením sa javí národný repozitár, budovaný a prevádzkovaný CVTI. Dôraz bude kladený na trvalú udržateľnosť národného repozitára a jeho zapojenie do medzinárodných štruktúr, kompatibilitu s medzinárodnými pravidlami a požiadavkami (napr. Horizont 2020).

**Úloha č. 39;**:

**Zriadiť a prevádzkovať národný repozitár pre ukladanie, dlhodobú archiváciu a sprístupňovanie slovenských vedeckých a odborných publikácií, vedeckých dát a sivej literatúry**.

Zodpovedný: minister školstva, vedy, výskumu a športu SR

Termín: 31. december 2018

**Úloha č. 40**:

**Navrhnúť systematické benchmarkingové monitorovacie mechanizmy merania, porovnania a ďalších analýz spojených so získavaním, spracovávaním  a opätovným využívaním výskumných dát a vedeckých publikácií s otvoreným prístupom za účelom dosahovania najlepšej praxe pri ich sprístupňovaní a dlhodobom archivovaní.**

Zodpovedný: minister školstva, vedy, výskumu a športu SR

Termín: priebežne

**Úloha č. 41**:

**Aktívne šíriť povedomie o možnostiach a výhodách otvoreného publikovania pre akademickú obec, vzdelávacie inštitúcie, ale aj pre komerčnú sféru, neziskové organizácie a širokú verejnosť, a zároveň šíriť povedomie o prínose otvoreného publikovania pre rozvoj vedy.**

Zodpovedný: minister školstva, vedy, výskumu a športu SR

Termín: 31. december 2018

**Úloha č. 42**:

**Aktívne sa zapájať do diskusných fór, programov a multilaterálnych snáh v Európe aj mimo nej, ktoré podporujú tvorbu, skvalitňovanie, zdieľanie a opakované použitie otvorených vzdelávacích zdrojov. Zabezpečiť koordináciu aktivít v danej oblasti na medzinárodnej úrovni.**

Zodpovedný: minister školstva, vedy, výskumu a športu SR

Termín: 31. december 2018

# 3. Vláda otvorená pre dialóg

## 3.1 Participácia na tvorbe verejných politík

Participácia, a teda efektívny dialóg medzi subjektmi verejnej správy a zainteresovaným aktérmi, napomáha k navrhnutiu účinného riešenia problému založeného na informatívnom rozhodovaní subjektu verejnej správy o potrebách zainteresovaných aktérov.

Potreba zapájania zainteresovaných aktérov do tvorby, monitorovania a hodnotenia verejných politík vzrastá tak v medzinárodnom ako aj v domácom kontexte. Medzi medzinárodné subjekty, ktoré upozorňujú na pozitívne vplyvy a nutnosť participácie ako nástroju na tvorbu kvalitnejších verejných politík je napr. OECD[[19]](#footnote-20), Európska komisia[[20]](#footnote-21) či Organizácia spojených národov[[21]](#footnote-22) [[22]](#footnote-23).

V rámci domáceho kontextu je nutné pripomenúť prijatie novej Jednotnej metodiky posudzovania vybraných vplyvov verejných politík na *verejné financie, sociálnu situáciu obyvateľstva, zamestnanosť, podnikateľské subjekty, na fungovanie trhov, životné prostredie a na informatizáciu spoločnosti.* [[23]](#footnote-24)V rámci posudzovania vplyvov vybraných verejných politík na podnikateľské prostredie je nutné iniciovať konzultáciu s podnikateľskými subjektmi, tak aby sa eliminovali negatívne vplyvy verejnej politiky na tento sektor.

Tento participatívny prvok buduje partnerstvo medzi verejnou správou – regulátorom a podnikateľským (regulovaným) sektorom. Konzultácie so zainteresovanými aktérmi je však vhodné iniciovať aj v prípade verejných politík, ktoré majú vplyv aj na iné segmenty spoločnosti.

Vláda SR si uvedomuje dôležitosť zapájania verejnosti do tvorby verejných politík. V PVV sa zaviazala k vytváraniu a skvalitňovaniu možností občanov participovať na tvorbe verejných politík a k zvyšovaniu transparentnosti procesov rozhodovania verejnej správy. Podpora participácie je nástrojom verejnej kontroly a elimináciou priestoru pre korupciu.

Výsledky z vyhodnotenie participatívnych procesov tvorby verejných politík, ktoré boli realizované na jednotlivých ministerstvách v rámci implementácie Akčného plánu OGP 2015, dokazujú, že sa na základe aktívneho dialógu prehlbuje vzájomné porozumenie potrieb zainteresovaných aktérov, zlepšuje sa vzájomný vzťah medzi aktérmi, dochádza k výmene praktických informácií, vytvára sa priestor pre budúcu spoluprácu a predchádza sa zbytočným tenziám počas pripomienkového konania. Participatívny proces tvorby verejných politík má zároveň pozitívny vplyv na udržateľnosť a vedie ku kvalitnejšiemu rozhodnutiu. Na základe týchto pozitívnych trendov, treba v participatívnej tvorbe verejných politík pokračovať, tak na národnej, regionálnej a lokálnej úrovni.

V tejto súvislosti vypracoval ÚSV ROS materiál *„Pravidlá zapájania verejnosti do tvorby verejných politík“* [[24]](#footnote-25), ktorý vytvoril štandardy a manuál pre efektívnejšie zapájanie verejnosti do tvorby verejných politík. Materiál bol schválený Uznesením vlády č. 645/2014. Predkladaný Akčný plán OGP 2016 – 2019 sa opäť venuje podpore participatívnej tvorbe verejných politík. Prvým krokom bude identifikácia kľúčových verejných politík, ktoré budú tvorené participatívne v spolupráci s občianskou spoločnosťou. Identifikácii politík musí predchádzať aktívny dialóg medzi ÚOŠS a občianskou spoločnosťou. Následne bude ÚSV ROS poskytovať zamestnancom ÚOŠS podporu prostredníctvom organizácie školení a tréningov v oblasti vedenia participatívnych procesov, ako aj workshopy zamerané na výmenu skúseností pre zamestnancov jednotlivých ÚOŠS. Participatívne procesy budú neskôr vyhodnotené.

**Úloha č. 43:**

**Na základe širokého dialógu ÚOŠS so zástupcami občianskej spoločnosti identifikovať kľúčové verejné politiky, ktoré budú tvorené participatívne v spolupráci so zástupcami občianskej spoločnosti**.

Zodpovední: vedúci ÚOŠS v spolupráci so splnomocnencom vlády SR pre rozvoj občianskej spoločnosti

Termín: 28. január 2017

**Úloha č. 44:**

**Zorganizovať školenia pre zamestnancov ÚOŠS v oblasti zapájania verejnosti do tvorby verejných politík, ktorí participujú na tvorbe identifikovaných verejných politík.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcimi ÚOŠS

Termín: priebežne do 31. decembra 2018

**Úloha č. 45:**

**Vytvoriť identifikované verejné politiky v súlade s odporúčacím materiálom Pravidlá zapájania verejnosti do tvorby verejných politík v spolupráci so zástupcami občianskej spoločnosti.**

Zodpovední: vedúci ÚOŠS v spolupráci so splnomocnencom vlády SR pre rozvoj občianskej spoločnosti

Termín: 31. december 2018

**Úloha č. 46:**

**Realizovať workshopy so zameraním na výmenu skúseností zamestnancov ÚOŠS, ktorí participujú na tvorbe identifikovaných verejných politík.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcimi ÚOŠS

Termín: priebežne do 31. decembra 2018

**Úloha č. 47:**

**Vyhodnotiť identifikované participatívne procesy tvorby a implementácie verejných politík a na základe ich hodnotenia šíriť príklady dobrej praxe.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcimi ÚOŠS

Termín: 31. máj 2019

S víziou presadzovať princípy otvoreného vládnutia na regionálnu a lokálnu úroveň pripravuje ÚSV ROS v spolupráci s mimovládnymi neziskovými organizáciami národný projekt na podporu participácie občanov na tvorbe verejných politík. Projekt s názvom „Podpora partnerstva a dialógu medzi verejnou správou, občanmi a mimovládnymi neziskovými organizáciami na národnej, regionálnej a lokálnej úrovni v oblasti participatívnej tvorby verejných politík“[[25]](#footnote-26) bude financovaný z Operačného programu Efektívna verejná správa.

V rámci projektu bude realizovaných 12 participatívnych procesov tvorby verejných politík na národnej, regionálnej, lokálnej a mikroregionálnej úrovni v oblasti ako participatívne rozpočtovanie, problematika marginalizovaných rómskych komunít, trvalo-udržateľnej mobility, environmentálnej výchovy a i . Zároveň bude v rámci projektu zmapovaný súčasný legislatívny rámec a stav participácie na Slovensku, budú posilnené odborné kapacity zamestnancov verejnej správy v oblasti participatívnej tvorby verejných politík a záverom projektu bude 12 participatívnych procesov tvorby verejných politík vyhodnotených s cieľom šíriť príklady dobrej praxe.

**Úloha č. 48:**

**Podporovať partnerstvo a dialóg medzi verejnou správou, občanmi a mimovládnymi neziskovými organizáciami na národnej, regionálnej a lokálnej úrovni v oblasti participatívnej tvorby verejných politík.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcimi ÚOŠS

Termín: 30. jún 2019

Verejná správa musí reagovať na transformáciu spoločnosti, ktorá nastala aj vplyvom rozvoju IKT. Zvýšená konektivita občanov a podnikov formuje nové očakávania, pokiaľ ide o kvalitu, transparentnosť a efektívnosť verejných služieb [[26]](#footnote-27).

Existuje niekoľko bezplatných on-line nástrojov, ako napr. *Google Drive*, ktoré umožňujú účinnú a efektívnu kolaboráciu viacerých ľudí na tvorbe jedného dokumentu. Využívaním takýchto on-line nástrojov pri tvorbe verejných politík (napr. návrh zákona, stratégia, akčný plán, projekt, program, atď.) sa znižujú náklady na participatívny proces tvorby verejných politík a uľahčuje získavanie spätnej väzby zo strany zainteresovaných aktérov po celú dobu tvorby verejnej politiky.

Interné smernice jednotlivých ÚOŠS o využívaní internetu a intranetu však s možnosťou využívania bezplatných on-line nástrojov pri tvorbe verejných politík nerátajú. Úlohou bude navrhnúť odporúčanie na internú smernicu o využívaní bezplatných on-line nástrojov pri participatívnej tvorbe verejných politík tak, aby sa eliminovalo bezpečnostné riziko s používaním on-line nástrojov na minimum.

**Úloha č. 49:**

**Navrhnúť odporúčanie na internú smernicu o využívaní bezplatných on-line nástrojov pri participatívnej tvorbe verejných politík.**

Zodpovední: splnomocnenec vlády SR pre rozvoj občianskej spoločnosti v spolupráci s vedúcimi ÚOŠS

Termín: 28. február 2017

## 3.2. Vzdelávanie a osveta

Nevyhnutnou podmienkou zvyšovania participácie občanov na správe vecí verejných je vytvorenie vzdelávacích nástrojov na zvyšovanie povedomia o dôležitosti participácie na strane zamestnancov ÚOŠS ale aj občanov. Ambíciou je dosiahnuť taký stupeň informovanosti všetkých zainteresovaných aktérov, aby sa participatívna tvorba verejných politík a účasť verejnosti na správe vecí verejných stala bežným štandardom. Po vzniku vzdelávacích nástrojov (príručky, manuály, metodiky, e-learning) je potrebné nadviazať intenzívnu spoluprácu s MŠVVaŠ SR s cieľom ukotviť vzdelávacie nástroje do učebných osnov pre ZŠ, SŠ, VŠ s využitím metód neformálneho vzdelávania mládeže.

**Úloha č. 50:**

**Vytvoriť vzdelávacie nástroje v oblasti participácie.**

Zodpovedný: splnomocnenec vlády SR pre rozvoj občianskej participácie

Termín: 28. jún 2019

**Úloha č. 51:**

**Ukotviť vzdelávacie nástroje v oblasti participácie do učebných osnov pre ZŠ, SŠ, VŠ s využitím metód neformálneho vzdelávania mládeže.**

Zodpovedný: minister školstva, vedy, výskumu a športu SR

Termín: 28. jún 2019

**Úloha č. 52:**

**Zakotviť participatívne procesy v rámci implementácie CAF (The Common Assessment Framework) vo verejnej správe v rokoch 2016 - 2020.**

Zodpovední: splnomocnenec vlády SR pre rozvoj občianskej spoločnosti v spolupráci s ministrom vnútra SR

Termín: 31. december 2018

# 4. Otvorená justícia

## 4.1. Súdnictvo

### 4.1.1 Hodnotenie práce sudcov

Ministerstvo spravodlivosti SR v roku 2015 v rámci plnenia úlohy C.29 Akčného plánu OGP 2015[[27]](#footnote-28) „Pripraviť legislatívny návrh, ktorý umožní zverejňovať hodnotenie práce sudcov a predložiť ho na rokovanie vlády.“ pripravilo paragrafové znenie návrhu zákona, ktorým sa dopĺňa zák. č. 385/2000 Z. z. o sudcoch a prísediacich a o zmene a doplnení niektorých zákonov, a ktorým sa zabezpečuje realizácia predmetnej úlohy. Do legislatívneho procesu bude materiál predložený v roku 2016 a po jeho prijatí bude umožnené zverejňovanie hodnotení práce sudcov. Po ich zverejnení bude vhodné tieto hodnotenia analyzovať a určiť, nakoľko spĺňajú požiadavku objektívnosti, nestrannosti a transparentnosti a akú majú výpovednú hodnotu. Následne na to, ak nastane taká potreba, bude možné uvažovať o úprave hodnotiacich kritérií, vypracovaní metodiky, ako vyhodnocovať kvantitatívne indikátory v ročnom štatistickom výkaze sudcu a o určení kompetentného orgánu, do ktorého pôsobnosti by uvedené patrilo.

Vláda SR sa k záväzku umožniť zverejňovanie hodnotení práce sudcov a následne ho vyhodnotiť a dopracovať prihlásila aj vo svojom PVV na roky 2016 – 2020.[[28]](#footnote-29)

**Úloha č. 53:**

**Analyzovať zverejnené hodnotenia práce sudcov.**

Zodpovedný: ministerka spravodlivosti

Termín: 31. december 2017

### 4.1.2 Zverejňovanie súdnych rozhodnutí

V januári 2016 bola spustená pilotná prevádzka zverejňovania súdnych rozhodnutí na portáli SLOV-LEX. Na jednom mieste je tak možné vyhľadať rozhodnutia Najvyššieho súdu SR, rozhodnutia všeobecných súdov SR, rozhodnutia Európskeho súdu pre ľudské práva a rozhodnutia Súdneho dvora EU. Prax ukázala, že nie všetky rozhodnutia je potrebné zverejňovať v plnom znení. Zverejnenie len vo forme základných údajov by odbremenilo súdy a prinieslo vyššiu efektivitu zverejňovania súdnych rozhodnutí. Preto je vhodné určiť, ktoré rozhodnutia nemusia byť zverejňované v plnom znení a zabezpečiť ich zverejňovanie vo forme základných údajov, tzv. metadát.

Vláda SR sa k záväzku prehodnotiť realizáciu zverejňovania súdnych rozhodnutí z hľadiska ich prehľadnosti a zľahčenia možnosti ďalšej analýzy prihlásila aj vo svojom PVV na roky 2016 – 2020.[[29]](#footnote-30)

**Úloha č. 54:**

**Určiť, ktoré súdne rozhodnutia nemusia byť zverejňované v plnom znení a zabezpečiť ich zverejňovanie vo forme metadát.**

Zodpovedný: ministerka spravodlivosti

Termín: 31. júl 2017

### 4.1.3 Prístup k spravodlivosti

Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) stanovuje ústredným orgánom štátnej správy povinnosť vytvoriť elektronické formuláre pre elektronické podania.[[30]](#footnote-31) Formalizované podania (návrh na začatie konania, žaloba, žiadosť, sťažnosť, vyjadrenie, stanovisko, ohlásenie alebo iný dokument), v ktorých sú zreteľne uvedené vyžadované podstatné (a iné potrebné) náležitosti, umožňujú občanom lepší prístup k spravodlivosti, nakoľko nie sú nútení vyhľadať platenú právnu pomoc. Zároveň odbremeňujú súdy, keďže odpadá množstvo imperfektných podaní a nie je tak potrebné vyzývať navrhovateľa na doplnenie alebo opravu. Formalizovanie podaní taktiež pozitívne pôsobí na včasnosť konania. Z týchto dôvodov je žiaduce stanoviť typy podaní, ktoré je vhodné formalizovať, navrhnúť štandardizovaný formulár pre vybrané podania a zverejniť štandardizované podania v elektronickej podobe na webovom sídle MS SR, ústrednom portáli verejnej správy a na právnom a informačnom portáli Slov-Lex.

Vláda SR sa k záväzku rozšíriť štandardizované formuláre prihlásila aj vo svojom PVV na roky 2016 – 2020.[[31]](#footnote-32)

**Úloha č. 55:**

**Stanoviť typy podaní, ktoré je vhodné formalizovať, navrhnúť štandardizovaný formulár pre vybrané podania a zverejniť štandardizované podania v elektronickej podobe na webovom sídle MS SR, ústrednom portáli verejnej správy a na právnom a informačnom portáli Slov-Lex.**

Zodpovedný: ministerka spravodlivosti

Termín: 31. júl 2017

### 4.1.4 Disciplinárne konania

Disciplinárne konania sú znefunkčňované nedostatočne obsadenými disciplinárnymi senátmi. Opakovane sa nedarí obsadiť jednotlivé databázy členov a predsedov disciplinárnych senátov. Rozhodnutia disciplinárnych senátov v súčasnosti nie sú preskúmateľné všeobecným súdom; zákon[[32]](#footnote-33) okrem obnovy konania vylučuje akékoľvek iné mimoriadne opravné prostriedky proti právoplatnému rozhodnutiu disciplinárneho senátu.

Preto je adekvátne zrušiť odvolacie disciplinárne senáty a zriadiť disciplinárny súd, ktorý by rozhodoval o odvolaní proti prvostupňovému rozhodnutiu. Disciplinárny súd je vhodné zriadiť pri Najvyššom súde SR, konkrétne ako súčasť správneho kolégia.

Zároveň je užitočné osobitné obsadenie senátov, ktoré budú rozhodovať o odvolaní proti prvostupňovému disciplinárnemu rozhodnutiu. Odvolací disciplinárny senát by mohol tvoriť jednak predseda senátu a dvaja členovia senátu (zo správneho kolégia) a okrem nich aj traja prísediaci z radov iných právnických profesií. Párny počet členov senátu zvyšuje presvedčivosť rozhodovania. Rovnako je užitočné predĺžiť funkčné obdobie predsedov a členov disciplinárnych senátov z troch rokov na minimálne päť, aby sa zamedzilo rýchlej výmene členov senátov a zabezpečila sa kontinuita rozhodovania.

Ako vhodné sa tiež javia aj čiastkové úpravy v procese a v hmotnoprávnej časti:

* riadne odôvodnenie späťvzatia návrhu na začatie konania,
* spresnenie okolností zastavenia konania (explicitne zakotviť možnosť, aby disciplinárne stíhaný sudca mohol trvať na prejednaní veci, ak má na to dôvody),
* zrušenie lehoty na rozhodnutie „spravidla do troch mesiacov“[[33]](#footnote-34), keďže ako ukázala analýza disciplinárnych konaní[[34]](#footnote-35) za roky 2002 – 2011, ktorú vykonalo občianske združenie Via Iuris, sa v praxi táto lehota vôbec nedodržiava,
* sprecizovanie niektorých skutkových podstát disciplinárnych previnení (najmä odstránenie dvojkoľajnosti úpravy, duplicít, špecifikácia niektorých skutkových podstát, jasné vymedzenie, kedy sa vyžaduje úmyselné a kedy stačí nedbanlivostné zavinenie). Zároveň je adekvátne vytvoriť systém profesijnej etiky, a to jednak vytvorením kvalitného etického kódexu v súlade s medzinárodnými odporúčaniami a tiež zavedenie kvalitného vzdelávania v profesijnej etike.

**Úloha č. 56**

**Pripraviť a predložiť na rokovanie vlády SR návrh zákona, ktorým sa doplní zák. č. 385/2000 Z. z. o sudcoch a prísediacich a o zmene a doplnení niektorých zákonov a ktorým sa rušia odvolacie disciplinárne senáty a zriaďuje disciplinárny súd, ktorý bude rozhodovať o odvolaniach proti rozhodnutiu prvostupňového disciplinárneho senátu.**

Zodpovedný: ministerka spravodlivosti

Termín: 31. júl 2018

**Úloha č. 57**

**Pripraviť a predložiť na rokovanie vlády SR návrh zákona, ktorým sa doplní zák. č. 385/2000 Z. z. o sudcoch a prísediacich a o zmene a doplnení niektorých zákonov a ktorým sa zavedie:**

**- riadne odôvodnenie späťvzatia návrhu na začatie disciplinárneho konania,**

**- spresnenie okolností zastavenia konania,**

**- zrušenie lehoty na rozhodnutie „spravidla do troch mesiacov“,**

**- sprecizovanie niektorých skutkových podstát disciplinárnych previnení.**

Zodpovedný: ministerka spravodlivosti

Termín: 31. júl 2018

### 4.1.5 Výberové konania

Medzinárodné štandardy[[35]](#footnote-36) poukazujú na to, že sudcov by za členov nezávislého orgánu mali zvoliť ostatní sudcovia. Pri sudcoch, ktorí sú členmi nezávislého orgánu, by nemali existovať pochybnosti o prípadných politických väzbách a politickom vplyve na ich osobu. Dnes však aj členovia komisií menovaní výkonnou mocou sú sudcami. K nezávislosti výberovej komisie by sa prispelo tým, že členovia výberových komisií, menovaní ministrom spravodlivosti, by boli nahradení osobami z iných profesií, tak ako to je uvedené v § 29 ods. zákona[[36]](#footnote-37). Vhodné by tiež bolo, aby zástupcovia súdnej moci (sudcovia) tvorili 50 % členov výberovej komisie a zástupcovia zákonodarnej a výkonnej moci tiež 50 % členov (osoby, ktoré pôsobia v sektore vysokých škôl, v iných právnických profesiách, v neziskovom sektore alebo vykonávajú iné právnické povolanie). Pomer hlasov by bol 3:3, pričom členovia žiadnej z mocí by nemohli byť oprávnení rozhodovať samostatne o výbere sudcu.

Vláda SR sa k záväzku zmeniť zloženie výberových komisií smerom k väčšej otvorenosti prihlásila aj vo svojom PVV na roky 2016 – 2020.[[37]](#footnote-38)

**Úloha č. 58**

**Pripraviť a predložiť na rokovanie vlády SR návrh zákona, ktorým sa doplní zák. č. 385/2000 Z. z. o sudcoch a prísediacich a o zmene a doplnení niektorých zákonov a ktorým sa zavedie zmena zloženia výberových komisií.**

Zodpovedný: ministerka spravodlivosti

Termín: 31. júl 2018

Novelou zákona[[38]](#footnote-39) bol zavedený nový inštitút tzv. prípravného vzdelávania, ktorý je jednou z podmienok účasti na výberovom konaní na funkciu sudcu. Čo má byť predmetom prípravného vzdelávania sa však bližšie neuvádza. Rovnako sa neuvádza, ako sa naň bude možné prihlásiť, či bude jeho výsledkom skúška, alebo ako dlho bude prebiehať. Takto vágne upravená podmienka vstupu do výberového konania vzbudzuje pochybnosti o rovnosti šancí všetkých uchádzačov, teda aj tých, ktorí majú záujem do justície vstúpiť z iných právnických povolaní. Praktické a technické zručnosti sudcu je tiež postačujúce si osvojiť až po úspešnom absolvovaní výberového konania.

Preto je potrebné zmeniť právnu úpravu tak, že prípravné vzdelávanie sa bude týkať iba uchádzačov predložených Súdnej rade SR na prerokovanie. Je tiež potrebné zadefinovať kritériá tohto vzdelávania, najmä z hľadiska dĺžky trvania, podmienok účasti, hodnotenia či prípadného prínosu aj pre neúspešných uchádzačov z výberového konania.

Vláda SR sa k záväzku zmeniť právnu úpravu tak, aby sa prípravné vzdelávanie týkalo len tých uchádzačov, ktorí boli úspešní vo výberovom konaní na funkciu sudcu, prihlásila aj vo svojom PVV na roky 2016 – 2020.[[39]](#footnote-40)

**Úloha č. 59**

**Pripraviť a predložiť na rokovanie vlády SR návrh zákona, ktorým sa doplní zák. č. 385/2000 Z. z. o sudcoch a prísediacich a o zmene a doplnení niektorých zákonov a ktorým sa ustanovuje povinnosť absolvovať prípravné vzdelávanie len pre uchádzačov predložených Súdnej rade SR na prerokovanie.**

Zodpovedný: ministerka spravodlivosti

Termín: 31. júl 2018

Medzinárodné dokumenty opakovane uvádzajú, že proces rozhodovania orgánu zodpovedného za výber sudcov by mal byť právne upravený v súlade so zásadami právnej istoty, efektivity a súdnej nezávislosti. Rozhodnutia týkajúce sa výberu a kariérneho postupu sudcov musia byť založené na rovnakých, konkrétnych a objektívnych kritériách vopred stanovených zákonom alebo príslušnými orgánmi, pričom rozhodnutia vybrať kandidáta spomedzi viacerých uchádzačov musia obsahovať jasné a objektívne dôvody. Hoci základné kritériá na výber sudcu stanovené sú, členovia výberových komisií ich pri hodnotení uchádzača využívajú málo. Je tiež potrebné uviesť, že kritériá upravené v slovenskom právnom poriadku ako „osobnostné predpoklady“, „všeobecný prehľad“, či „schopnosť rozhodovania“ sú veľmi všeobecné, umožňujú veľmi širokú interpretáciu a následne možnosť svojvoľnej aplikácie.

Hodnotenia uchádzačov v súčasnosti sú tiež málo odôvodnené, alebo nie sú odôvodnené vôbec. Členovia výberových komisií často uvádzajú iba celkové a všeobecné zhodnotenie uchádzača, bez toho aby akokoľvek svoje konečné rozhodnutie odôvodnili použitím nejakých kritérií. Keďže hodnotiace hárky pre jednotlivé výberové konania nie sú jednotné, rozsah odôvodňovania sa líši aj  z tohto dôvodu. Uvedené je v rozpore s medzinárodnými štandardami, ktoré požadujú odôvodnené rozhodovanie orgánu zodpovedného za výber sudcov.

Na rýchle a efektívne odstránenie vzniknutej situácie, keď členovia komisií podľa vlastného uváženia používajú kritériá na hodnotenie uchádzača v ústnej časti výberového konania a často svoje rozhodnutia neodôvodňujú, je vhodným riešením vytvorenie štandardizovaného hodnotiaceho hárku pre ústnu časť výberového konania. Hárok by mal mať formu prednastavených, konkrétnych a objektívnych kritérií hodnotenia, ktoré majú členovia zohľadniť a odôvodniť ich naplnenie alebo nenaplnenie uchádzačom. Rovnako by bolo vhodné rozlíšiť medzi jednotlivými kritériami a celkovým zhodnotením uchádzača členom komisie.

Vláda SR sa k záväzku vytvoriť jednotný hodnotiaci hárok prihlásila aj vo svojom PVV na roky 2016 – 2020.[[40]](#footnote-41)

**Úloha č. 60**

**Vytvoriť jednotný, štandardizovaný hodnotiaci hárok pre ústnu časť výberového konania.**

Zodpovedný: minister spravodlivosti v spolupráci s generálnym prokurátorom

Termín: 31. júl 2017

## 4.2 Prokuratúra

### 4.2.1 Zoznam prokurátorov

V roku 2015 bola v rámci plnenia úlohy C.32 Akčného plánu OGP 2015[[41]](#footnote-42) do zák. č. 154/2001 Z. z. o prokurátoroch a právnych čakateľoch prokuratúry[[42]](#footnote-43) vnesená povinnosť pre Najvyšší služobný úrad (prokuratúry) zverejňovať a priebežne aktualizovať menný zoznam prokurátorov. Menný zoznam prokurátorov bol zverejnený v januári 2016. Zverejnenie zoznamu prokurátorov len vo forme mena a priezviska však nie je, z hľadiska otvorenosti a verejnej kontroly dostatočné. Preto je potrebné rozšíriť zverejnený zoznam aj o miesto pôsobenia jednotlivých prokurátorov.

**Úloha č. 61:**

**Pripraviť a predložiť na rokovanie vlády SR návrh zákona, ktorým sa doplní zák. č. 154/2001 Z. z. o prokurátoroch a právnych čakateľoch prokuratúry a ktorým sa zabezpečí zverejnenie miesta pôsobenia jednotlivých prokurátorov.**

Zodpovedný: ministerka spravodlivosti v spolupráci s generálnym prokurátorom

Termín: 31. júl 2018

### 4.2.2 Generálny prokurátor

V zmysle platnej právnej úpravy[[43]](#footnote-44), návrhy na vymenovanie generálneho prokurátora podávajú poslanci Národnej rady Slovenskej republiky (ďalej len „NR SR“) predsedovi NR SR, ktorý ich pridelí na prerokovanie ústavnoprávnemu výboru. Ten predloží návrh so svojím stanoviskom predsedovi NR SR, ktorý ho so stanoviskom ústavnoprávneho výboru navrhne na program najbližšej schôdze NR SR. Poslanci NR SR y svojou voľbou určia kandidáta, ktorého navrhnú prezidentovi na vymenovanie. Tento spôsob nie je uspokojivý, nakoľko je jeho výsledkom to, že nominanta vyberajú výlučne politické strany a jeho výber podlieha politickému boju.

Preto by mali mať právo navrhovať kandidátov podľa ich profesionálnych kvalít aj dôležití predstavitelia právnickej verejnosti (napr. predstavitelia profesijných komôr, akademickej obce, vrátane prokurátorov, verejný ochranca práv). Uvedená požiadavka vyplýva aj zo správy Benátskej komisie o Európskych normách týkajúcich sa nezávislosti justičného systému, časť II – Prokuratúra (ďalej len Správa Benátskej komisie)[[44]](#footnote-45).

**Úloha č. 62:**

**Pripraviť a predložiť na rokovanie vlády SR návrh zákona, ktorým sa doplní zák. č. 350/1996 Z. z. o rokovacom poriadku Národnej rady Slovenskej republiky a ktorým sa rozšíri právo navrhovať kandidátov na funkciu generálneho prokurátora.**

Zodpovedný: ministerka spravodlivosti v spolupráci s generálnym prokurátorom

Termín: 31. júl 2018

### 4.2.3 Rada prokurátorov

Rada prokurátorov je podľa platnej právnej úpravy[[45]](#footnote-46) orgánom samosprávy prokurátorov a zriaďuje sa na ochranu práv a oprávnených záujmov prokurátorov. Rada prokurátorov je orgán zložený výlučne z prokurátorov, ktorého hlavným poslaním je ochrana záujmov členov prokuratúry dovnútra. Pri striktne hierarchicky a monokraticky usporiadanom systéme slovenskej prokuratúry z povahy veci vyplýva opodstatnené riziko, že členovia rady nebudú pri výkone svojej funkcie konať nezávisle, keďže všetci podliehajú riadeniu generálnym prokurátorom. V demokratickej spoločnosti je potenciálne nebezpečenstvo zlyhania a odklonu od poslania pri akokoľvek orgáne, ktorý je legislatívne vybudovaný na relatívne silnej nezávislosti, ak táto nie je primerane kompenzovaná zodpovednosťou, ktorej nevyhnutnou súčasťou sú prvky verejnej kontroly.

Z judikatúry ústavného súdu[[46]](#footnote-47) vyplýva, že nemožno *„prokuratúru chápať ako uzavretý a izolovaný systém orgánov, ktorý s inými orgánmi verejnej moci nespájajú žiadne väzby a do ktorého činnosti nemožno žiadnym (a teda ani právne regulovaným) spôsobom zasiahnuť. Práve naopak, z princípov demokratického štátu, deľby moci a vzájomných bŕzd a protiváh vyplýva oprávnená požiadavka na právnu reguláciu umožňujúcu verejnú kontrolu činnosti prokuratúry, ako aj adekvátnu mieru vplyvu najmä tých zložiek štátnej moci, ktorých legitimita je obnovovaná na základe priamych volieb občanmi, od ktorých štátna moc v zmysle čl. 2 ods. 1 ústavy pochádza.“*

Medzinárodné odporúčania kladú dôraz na obsadenie rady aj z právnikov iných právnych profesii, právnych vedcov a pod. Takto zložené rady prokurátorov sú považované za odborný prínos a tvoria štít chrániaci prokuratúry pred politickým vplyvom. Podľa Správy Benátskej komisie[[47]](#footnote-48) sa odporúča, aby časť členov bola volená parlamentom.

V právnom prostredí Slovenskej republiky sa javí vhodné konštruovať Radu prokurátorov obdobne, ako je konštruovaná Súdna rada Slovenskej republiky. Adekvátne je, aby rada prokurátorov bola z polovice zložená zo zástupcov prokurátorov, t.j. prokurátormi samotnými, a z polovice členmi volenými NR SR. Uvedené môže byť alternatívne riešené tak, že druhá polovica členov rady by bola v pomernom počte volená NR SR a menovaná vládou SR a prezidentom SR. Uvedeným spôsobom by mala byť zabezpečená účasť zástupcov iných právnických profesií, mimo prokurátorského prostredia, tým posilnená otvorenosť a verejná kontrola prokuratúry. Zároveň je vhodné, aby sa rokovania rady prokurátorov z hľadiska nárokov na transparentnosť upravili obdobne ako rokovania Súdnej rady SR (verejnosť zasadnutí, zverejňovanie rozhodnutí a zápisníc a pod.).

**Úloha č. 63:**

**Pripraviť a predložiť na rokovanie vlády SR návrh zákona, ktorým sa doplní zák. č. 154/2001 Z. z. o prokurátoroch a právnych čakateľoch prokuratúry a ktorým sa zavedie zmena zloženia rady prokurátorov, verejnosť zasadnutí rady prokurátorov a povinnosť zverejňovania rozhodnutí a zápisníc z jej zasadnutia.**

Zodpovedný: ministerka spravodlivosti v spolupráci s generálnym prokurátorom

Termín: 31. júl 2018

### 4.2.4 Disciplinárne konania

Podľa aktuálnej úpravy vykonávajú disciplinárne konanie vo veciach prokurátorov disciplinárne komisie zriadené na generálnej prokuratúre.[[48]](#footnote-49) Členmi a predsedami disciplinárnych komisií sú len prokurátori. Funkčné obdobie disciplinárnych komisií je trojročné, tú istú osobu možno vymenovať do disciplinárnej komisie aj opakovane. Vo všetkých otázkach týkajúcich sa obsadenia disciplinárnych komisií rozhoduje generálny prokurátor – vymenúva členov disciplinárnych komisií, predsedov a náhradníkov (prvostupňových aj odvolacích), okrem toho rozhoduje aj o nahradení predsedu/člena náhradníkom, rozhoduje o vylúčení člena disciplinárnej komisie z prejednávania a rozhodovania veci z dôvodu zaujatosti. Rada prokurátorov rozhoduje o zásadách obsadzovania disciplinárnych komisií a vytvárania zoznamu náhradníkov, navrhuje predsedov, členov a náhradníkov disciplinárnych komisií.

Návrh na začatie disciplinárneho konania môže podať generálny prokurátor (proti ktorémukoľvek prokurátorovi), verejný ochranca práv, námestník generálneho prokurátora a príslušný krajský a okresný prokurátor. Proti rozhodnutiu prvostupňovej disciplinárnej komisie sa možno odvolať, o odvolaní rozhoduje päťčlenná odvolacia disciplinárna komisia. Právoplatné rozhodnutie vydané v disciplinárnom konaní je preskúmateľné súdom.

Z právnej úpravy vyplýva niekoľko skutočností:

* zvlášť silné postavenie generálneho prokurátora, ktorý rozhoduje o vymenovaní, nahradení aj o zaujatosti členov disciplinárnych komisií a zároveň je oprávnený podať návrh na začatie disciplinárneho konania. Je teda navrhovateľom a zároveň tvorcom orgánu, ktorý o návrhu rozhoduje,
* rada prokurátorov síce predkladá návrhy členov disciplinárnych komisií, sama však rozhoduje len o zásadách obsadzovania disciplinárnych komisií, využitia náhradníkov a dopĺňania databázy kandidátov na členov disciplinárnych komisií a o postupe pri prideľovaní vecí do jednotlivých komisií,
* disciplinárne konanie je síce formálne verejné, avšak vzhľadom k tomu, že členmi disciplinárnych komisií sú len prokurátori, ide o uzavretý systém bez reálnej verejnej kontroly. Takto hrozí nielen jeho zneužitie na šikanovanie prokurátorov, ale aj nedostatočné (neobjektívne) vyvodzovanie disciplinárnej zodpovednosti, keďže o vine rozhodujú kolegovia,
* prokurátorské zákony neriešia explicitne, kto môže iniciovať disciplinárne konanie proti generálnemu prokurátorovi.

Z nálezu ústavného súdu vyplýva,[[49]](#footnote-50) že prokuratúra je osobitným ústavným orgánom právnej ochrany, v prípade ktorého existuje legitímna požiadavka takej právnej regulácie, ktorá umožní výkon verejnej kontroly nad činnosťou prokuratúry ako aj „*adekvátnu mieru vplyvu jednotlivých zložiek štátnej moci vo vzťahu k prokuratúre, ktorého účelom je zaistenie náležitého výkonu jej poslania spočívajúceho v iniciatívnom, spravodlivom a nestrannom postupe pri ohrane verejného záujmu, ochrane základných práv a slobôd, ako aj ďalších práv a právom chránených záujmov*“. Podľa ústavného súdu je disciplinárna zodpovednosť prokurátorov inštitútom, ktorého účel je spojený predovšetkým s riadením činnosti prokuratúry – čo je kompetencia generálneho prokurátora. Zároveň však tiež uviedol, že právna úprava, ktorá umožňuje národnej rade alebo ústavným orgánom reprezentujúcim výkonnú zložku nominovať kandidátov do disciplinárnej komisie, „*má racionálny základ, sleduje legitímne ciele, a preto ju nemožno považovať za prejav legislatívnej svojvôle zákonodarcu*“. Ústavný súd pritom zdôrazňuje, že „*právne normy upravujúce kreáciu a zloženie disciplinárnych komisií by mali zabezpečovať vyváženie miery vplyvu subjektov reprezentujúcich orgány vedenia prokuratúry, subjektov reprezentujúcich ochranu práv a záujmov prokurátorov a subjektov reprezentujúcich prvok ‘vonkajšej, resp. verejnej kontroly’*“.

Z týchto dôvodov sa javí vhodné, aby:

* boli disciplinárne komisie zložené nielen z prokurátorov (práve s ohľadom na zabezpečenie verejnej kontroly), ale aj z právnikov iných právnych povolaní – sudcov, akademikov, advokátov,
* disciplinárne komisie pozostávali z väčšieho počtu členov, ideálne z párneho počtu (napríklad prvostupňové 4, odvolacie 6), pri ktorom by polovicu členov mohli tvoriť prokurátori a druhú polovicu ostatní členovia; na prijatie rozhodnutia by bola aj naďalej potrebná nadpolovičná väčšina všetkých členov komisie,
* právoplatné rozhodnutie odvolacej disciplinárnej komisie preskúmaval disciplinárny súd, zriadený pre veci sudcov a prokurátorov pri Najvyššom súde SR[[50]](#footnote-51),
* právna úprava explicitne riešila, kto je oprávnený podať návrh na začatie disciplinárneho konania voči generálnemu prokurátorovi.

**Úloha č. 64:**

**Pripraviť a predložiť na rokovanie vlády SR návrh zákona, ktorým sa doplní zák. č. 154/2001 Z. z. o prokurátoroch a právnych čakateľoch prokuratúry a ktorým sa zavedie zmena zloženia disciplinárnych komisií a vo veci odvolaní proti rozhodnutiu disciplinárnej komisie ustanoví právomoc disciplinárneho súdu.**

Zodpovedný: ministerka spravodlivosti v spolupráci s generálnym prokurátorom

Termín: 31. júl 2018

Zákon o prokurátoroch a právnych čakateľoch prokuratúry v časti návrhovej kompetencie v disciplinárnych konaniach proti generálnemu prokurátorovi odkazuje na osobitný zákon. Tým je zákon o organizácii Ústavného súdu SR, o konaní pred ním a o postavení jeho sudcov, keďže disciplinárne konanie voči generálnemu prokurátorovi uskutočňuje ústavný súd. Tento zákon však označuje okruh subjektov, ktoré môžu iniciovať konanie na ústavnom súde, len vo všeobecných ustanoveniach – medzi nimi sú okrem iného poslanci, prezident, vláda, ale aj súd v súvislosti s jeho rozhodovacou činnosťou a tiež generálny prokurátor. Disciplinárne konanie voči generálnemu prokurátorovi je natoľko závažné, že v záujme predchádzania nejednoznačným interpretáciám je žiaduce, aby subjekty s návrhovou kompetenciu vo vzťahu k takémuto disciplinárnemu konaniu boli jednoznačne vymedzené v zákone o prokurátoroch a právnych čakateľoch prokuratúry.

**Úloha č. 65:**

**Pripraviť a predložiť na rokovanie vlády SR návrh zákona, ktorým sa doplní zák. č. 154/2001 Z. z. o prokurátoroch a právnych čakateľoch prokuratúry a ktorým sa jednoznačne vymedzí, kto je oprávnený podať návrh na začatie disciplinárneho konania voči generálnemu prokurátorovi.**

Zodpovedný: ministerka spravodlivosti v spolupráci s generálnym prokurátorom

Termín: 31. júl 2018

### 4.2.5 Výberové konania

Podľa platnej právnej[[51]](#footnote-52) úpravy môže byť členom výberovej komisie len prokurátor. Takéto obsadenie výberovej komisie môže vzbudzovať pochybnosti o ich objektívnosti a transparentnosti.

Ústavný súd SR vo svojom náleze[[52]](#footnote-53) uviedol: „*Prokuratúru však nemožno chápať ako uzavretý a izolovaný systém orgánov, ktorý s inými orgánmi verejnej moci nespájajú žiadne väzby a do ktorého činnosti nemožno žiadnym (a teda ani právne regulovaným) spôsobom zasahovať. Z princípov demokratického štátu, deľby moci a vzájomných bŕzd a protiváh vyplýva legitímna požiadavka takej právnej regulácie, ktorá umožní výkon verejnej kontroly nad činnosťou prokuratúry a adekvátnu mieru vplyvu jednotlivých zložiek štátnej moci vo vzťahu k prokuratúre, ktorého účelom je zaistenie náležitého výkonu jej poslania spočívajúceho v iniciatívnom, spravodlivom a nestrannom postupe pri ochrane verejného záujmu, ochrane základných práv a slobôd, ako aj ďalších práv a právom chránených záujmov. Preto je z uvedeného dôvodu legitímne priznať ústavným orgánom reprezentujúcim jednotlivé zložky štátnej moci určitú mieru ingerencie v procese kreácie, resp. obsadzovania orgánov prokuratúry.*“ Zároveň však konštatoval, že generálny prokurátor nesie ústavnú zodpovednosť za činnosť a fungovanie prokuratúry, a preto musí mať aj možnosť aspoň nejakým spôsobom ovplyvniť zloženie výberových komisií.

Podľa súčasnej legislatívy je právny čakateľ prokuratúry, ktorý úspešne zložil odbornú justičnú skúšku, vymenovaný do funkcie prokurátora bez toho, aby sa zúčastnil výberového konania. Znamená to, že právni čakatelia prokuratúry sú zvýhodňovaní oproti ostatným uchádzačom o funkciu prokuratúry, keďže nemusia podstúpiť odborné výberové konanie. Navyše, právni čakatelia prokuratúry nemusia podstúpiť výberové konanie, ktoré je verejné a v ktorom sa okrem odborných predpokladov uchádzača skúma aj jeho psychologický profil.

Preto sa ako vhodné javí upraviť zloženie výberových komisií a samotné výberové konania na prokurátorov obdobným spôsobom, ako je navrhované pri výberových konaniach na sudcov[[53]](#footnote-54) a zároveň aby sa do právnej úpravy týkajúcej sa výberových konaní na funkciu prokurátora, vniesli podobné prvky verejnej kontroly, aké sú už stanovené pre sudcov[[54]](#footnote-55).

**Úloha č. 66:**

**Pripraviť a predložiť na rokovanie vlády SR návrh zákona, ktorým sa doplní zák. č. 154/2001 Z. z. o prokurátoroch a právnych čakateľoch prokuratúry a ktorým sa zavedie zmena zloženia výberových komisií, povinnosť výberového konania na všetkých uchádzačov o funkciu prokurátora a povinnosť zverejniť žiadosti o zaradenie do výberového konania na funkciu prokurátora, profesijné životopisy uchádzačov, ich motivačné listy a zoznamy blízkych osôb, ktoré sú prokurátormi, zamestnancami prokuratúry, alebo členmi výberovej komisie.**

Zodpovedný: ministerka spravodlivosti v spolupráci s generálnym prokurátorom

Termín: 31. júl 2018

# 5. Aplikačná prax

Akčný plán Iniciatívy pre otvorené vládnutie v Slovenskej republike na roky 2012-2013 zadefinoval úlohu pripraviť návrh zákona o ochrane oznamovateľov korupčného správania . Plnenie tejto úlohy vyústilo do prijatia Zákona č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov . Zákon vytvoril právne predpoklady na zabezpečenie ochrany týchto oznamovateľov predovšetkým v oblasti pracovnoprávnych vzťahov, pomenoval zodpovedné subjekty na posudzovanie opodstatnenosti ochrany a následný spôsob poskytovania ochrany. V záujme zvýšenia účinnosti aplikácie zákona do praxe je vhodné sledovať jeho implementáciu a v prípade potreby navrhnúť kroky na jeho intenzívnejšie využívanie.

**Úloha č. 67:**

**Každoročne vyhodnocovať aplikačnú prax Zákona č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov.**

Zodpovedný: splnomocnenec vlády SR pre rozvoj občianskej spoločnosti v spolupráci s ministrom vnútra SR

Termín: do 31. 03. každoročne za predchádzajúci rok

Národná rada SR prijala Zákon č. 400/2015 o tvorbe právnych predpisov a o Zbierke zákonov SR a o zmene a doplnení niektorých zákonov , ktorý nadobudol účinnosť 1. januára 2016 (okrem čl. 1 § 2 až 10 s účinnosťou od 1. apríla 2016). V § 7 Náležitosti právneho predpisu, čl. 1 definuje, čo má obsahovať návrh právneho predpisu, ktorý je predkladaný do pripomienkového konania. Novinkou tohto zákona je ods. d), ktorý rozširuje povinne predkladané dokumenty o správu o účasti verejnosti na tvorbe právneho predpisu. Jej cieľom je sledovať, či sa právne predpisy vytvárajú v spolupráci so zainteresovanou verejnosťou tak, aby sa stali funkčnou súčasťou vyváženého, prehľadného a stabilného právneho poriadku SR zlučiteľného s právom Európskej únie a medzinárodnoprávnymi záväzkami SR.

**Úloha č. 68:**

**Analyzovať a vyhodnocovať správy o účasti verejnosti na tvorbe právneho predpisu v rámci návrhov právnych predpisov, predkladaných do pripomienkového konania.**

Zodpovedný: splnomocnenec vlády SR pre rozvoj občianskej spoločnosti v spolupráci s ministrom spravodlivosti SR

Termín: do 31. 03. každoročne za predchádzajúci rok

Na ústrednom portáli verejnej správy [www.slovensko.sk](http://www.slovensko.sk) bola začiatkom roku 2016 spustená aplikácia eHŽ, prostredníctvom ktorej sa môžu občania SR obracať s rôznymi požiadavkami na vládu SR. Vláda SR sa zaviazala, že sa bude zaoberať každou eHŽ, ktorá získa do 30 dní minimálne 15 000 podporovateľov. ÚSV ROS inicioval vznik aplikácie v Akčnom pláne OGP 2012 – 2013, teraz má ambíciu vyhodnocovať efektivitu, účinnosť tohto nástroja

**Úloha č. 69**

**Analyzovať a vyhodnocovať efektivitu nástroja elektronická hromadná žiadosť.**

Zodpovedný: splnomocnenec vlády SR pre rozvoj občianskej spoločnosti v spolupráci s ministrom vnútra SR

Termín: 31.december 2017

 31. december 2018

# 6. Spätná väzba a pokračovanie

S cieľom zvýšiť úspešnosť implementácie Akčného plánu OGP 2016 – 2019 je nutné vytvoriť funkčnú medzirezortnú pracovnú skupinu, ktorá bude dohliadať na plnenie úloh Akčného plánu OGP 2016 – 2019 v jednotlivých kapitolách.

**Úloha č. 70:**

**Určiť osobu zodpovednú za implementáciu úloh Akčného plánu OGP 2016- 2019 v rezorte**

Zodpovední: ministri, podpredsedom vlády pre investície, vedúcim Úradu vlády SR, predsedníčkou Úradu geodézie, kartografie a katastra SR, predsedníčkou Štatistického úradu SR a predsedníčkou Úradu pre verejné obstarávanie

Termín: 28. Január 2017

**Úloha č. 71:**

**Koordinovať pracovnú skupinu k implementácii Akčného plánu OGP 2016 – 2019**

Zodpovedný: splnomocnenec vlády SR pre rozvoj občianskej spoločnosti

Termín: 30. Júna 2019

Jednou z povinností každého štátu, ktorý sa zapojil do OGP, je vyhodnotiť úspešnosť implementácie národných akčných plánov.

**Úloha č. 72:**

**Vypracovať konečné hodnotenie akčného plánu Iniciatívy pre otvorené vládnutie v Slovenskej republike na roky 2016 - 2019**

Zodpovední: splnomocnenec vlády SR pre rozvoj občianskej spoločnosti v spolupráci s ministrami, podpredsedom vlády pre investície, vedúcim Úradu vlády SR, predsedníčkou Úradu geodézie, kartografie a katastra SR, predsedníčkou Štatistického úradu SR a predsedníčkou Úradu pre verejné obstarávanie

Termín: 31. marec 2019

Po vyhodnotení plnenia Akčného plánu OGP 2016 - 2019 je ďalším krokom na základe odporúčaní a výsledkov hodnotenia vypracovanie akčného plánu OGP na nasledujúce obdobie.

**Úloha č. 73:**

**Vypracovať a predložiť na rokovanie vlády akčný plán Iniciatívy pre otvorené vládnutie v Slovenskej republike na nasledujúce obdobie.**

Zodpovedný: splnomocnenec vlády SR pre rozvoj občianskej spoločnosti

Termín: 28. jún 2019

1. Dostupný na stránke <http://www.rokovania.gov.sk/File.aspx/ViewDocumentHtml/Uznesenie-12358?prefixFile=u_> [↑](#footnote-ref-2)
2. Dostupný na stránke http://www.rokovania.gov.sk/File.aspx/ViewDocumentHtml/Uznesenie-14684?prefixFile=u\_ [↑](#footnote-ref-3)
3. Súčasná verzia [www.data.gov.sk](http://www.data.gov.sk) ponúka niekoľko nových funkcionalít, čím sa zlepší interakcia medzi poskytovateľmi dát a používateľmi dát, ako napr. žiadosť o sprístupnenie informácií na účely opakovaného použitia podľa Zákona o slobodnom prístupe k informáciám, návrh na zverejnenie údajov na portáli otvorených dát, podnet na úpravu údajov zverejnených na portáli otvorených dát, žiadosť o registráciu aplikácie postavenej na otvorených dátach na portáli otvorených dát, a i. [↑](#footnote-ref-4)
4. Povinná osoba je povinná sprístupniť informácie na účely opakovaného použitia na základe žiadosti všetkým žiadateľom v podobe a spôsobom, ktoré umožňujú jej technické podmienky; prednostne však v elektronickej podobe, a pokiaľ je to možné a vhodné, ako otvorené údaje umožňujúce automatizované spracovanie spolu s ich metaúdajmi a i. [↑](#footnote-ref-5)
5. Všetky štúdie sú dostupné tu <http://www.otevrenadata.cz/otevrena-data/co-jsou-otevrena-data/> [↑](#footnote-ref-6)
6. Dostupné na stránke <http://www.minv.sk/?ros_ovz>. [↑](#footnote-ref-7)
7. Juraj Draxler ako minister školstva sa na svojom blogu 17.02.2016 vyjadril, že „...všetky nové verejné obstarávania budú obsahovať aj podmienku dodávania učebnice aj s voľne šíriteľnou digitálnou licenciou“ (dostupné na stránke <http://blog.etrend.sk/juraj-draxler/ake-konkretne-zmeny-potrebuje-nase-skolstvo.html>). [↑](#footnote-ref-8)
8. Napr. CK-12 Fundation <http://www.ck12.org>, Learnig Resource Metadata Iniciative <http://lrmi.dublincore.net/>, Open Yale courses <http://oyc.yale.edu/>, Khan Academy <https://www.khanacademy.org/>, Curriki <http://www.curriki.org/>, Coursera <https://www.coursera.org/>, Open Professionals Education Network <https://open4us.org/resources/>, edX <https://www.edx.org/>, FutureLearn <https://www.futurelearn.com/>. [↑](#footnote-ref-9)
9. Dostupný na stránke [www.crzp.sk](http://www.crzp.sk). [↑](#footnote-ref-10)
10. Na žiacke/študentské autorské diela sa primerane vzťahuje ustanovenie autorského zákona o školskom diele. [↑](#footnote-ref-11)
11. Samozrejme sa prihliadne na fakt, že ak práca obsahuje časť patentovo alebo inak právne chránenú, ostane to v prílohe s osobitnou licenciou. [↑](#footnote-ref-12)
12. Dostupné na <http://www.noveskolstvo.sk/article.php?551>. [↑](#footnote-ref-13)
13. Odporúčanie Európskej komisie zo 17. Júla 2012 o prístupe k vedeckým informáciám a ich uchovávaní <https://ec.europa.eu/research/science-society/document_library/pdf_06/recommendation-access-and-preservation-scientific-information_en.pdf> [↑](#footnote-ref-14)
14. Nariadenie Európskeho parlamentu a rady EÚ č. 1291/2013 z 11.12.2013: <http://ec.europa.eu/research/participants/data/ref/h2020/legal_basis/fp/h2020-eu-establact_sk.pdf> [↑](#footnote-ref-15)
15. [www.rokovania.sk/File.aspx/Index/Mater-Dokum-192986](http://www.rokovania.sk/File.aspx/Index/Mater-Dokum-192986) [↑](#footnote-ref-16)
16. <https://www.minedu.sk/data/att/8490.pdf> [↑](#footnote-ref-17)
17. Pokyny Európskej komisie k vypracovaniu plánu manažmentu dát v programe Horizont 2020 (Guidelines on Data Management Plan in Horizon 2020) <http://ec.europa.eu/research/participants/data/ref/h2020/grants_manual/hi/oa_pilot/h2020-hi-oa-data-mgt_en.pdf>. [↑](#footnote-ref-18)
18. Dostupný na stránke [www.slov-lex.sk/pravne-predpisy/SK/ZZ/2015/185/20160101](http://www.slov-lex.sk/pravne-predpisy/SK/ZZ/2015/185/20160101). [↑](#footnote-ref-19)
19. Pozri OECD: Citizens as Partners. Oecd handbook on information, consultation and public participation

In policy-making. Paris: 2001. Dostupné tu <http://www.internationalbudget.org/wp-content/uploads/Citizens-as-Partners-OECD-Handbook.pdf> [↑](#footnote-ref-20)
20. Pozri European Commission: Code of Good Practice For Consultation of Stakeholders<http://ec.europa.eu/dgs/health_food-safety/dgs_consultations/docs/code_good_practices_consultation_en.pdf> [↑](#footnote-ref-21)
21. Pozr United Nation: Civic Engagement in Public Policies. New York, 2007. Dostupné tu <https://publicadministration.un.org/publications/content/PDFs/E-Library%20Archives/2007%20Civic%20Engagement%20in%20Public%20Policies%20Toolkit.pdf> [↑](#footnote-ref-22)
22. Pozri UNDP Strategy on Civil Society and Civic Engagement dostupná tu <http://www.undp.org/content/undp/en/home/librarypage/civil_society/UNDP-Strategy-on-Civil-Society-and-Civic-Engagement-2012.html> [↑](#footnote-ref-23)
23. Nová **Jednotná metodika na posudzovanie vybraných vplyvov**, schválená [uznesením vlády SR č. 24/2015](http://www.economy.gov.sk/ext_dok-uznesenie-24_2015/146034c?ext=orig), nadobudla účinnosť v zmysle[uznesenia vlády SR č. 55/2015](http://www.economy.gov.sk/ext_dok-uznesenie-55_2015/146035c?ext=orig) **1. októbra 2015.**  [↑](#footnote-ref-24)
24. Materiál „*„Pravidlá zapájania verejnosti do tvorby verejných politík“* je dostupný tu <http://www.minv.sk/?ros_participacia_vystup> [↑](#footnote-ref-25)
25. Viac o pripravovanom národnom projekte ÚSV ROS sa dočítate tu <http://www.minv.sk/?ros_participacia_np> [↑](#footnote-ref-26)
26. <https://ec.europa.eu/digital-single-market/en/eparticipation> [↑](#footnote-ref-27)
27. dostupný na: <http://www.minv.sk/swift_data/source/rozvoj_obcianskej_spolocnosti/otvorene_vladnutie/akcne_plany/2015/OGP-2015_akcny-plan.pdf> [↑](#footnote-ref-28)
28. Programové vyhlásenie vlády SR na roky 2016 – 2020, s. 58, dostupné na: <http://www.rokovania.sk/Rokovanie.aspx/BodRokovaniaDetail?idMaterial=25473> [↑](#footnote-ref-29)
29. Programové vyhlásenie vlády SR na roky 2016 – 2020, s. 58, dostupné na: <http://www.rokovania.sk/Rokovanie.aspx/BodRokovaniaDetail?idMaterial=25473> [↑](#footnote-ref-30)
30. § 24 ods. 2 cit. zákona, dostupný na: <https://www.slov-lex.sk/pravne-predpisy/SK/ZZ/2013/305/20151101> [↑](#footnote-ref-31)
31. Programové vyhlásenie vlády SR na roky 2016 – 2020, s. 59, dostupné na: <http://www.rokovania.sk/Rokovanie.aspx/BodRokovaniaDetail?idMaterial=25473> [↑](#footnote-ref-32)
32. Zákon č. 385/2000 Z. z. o sudcoch a prísediacich a o zmene a doplnení niektorých zákonov, dostupný na: <https://www.slov-lex.sk/pravne-predpisy/SK/ZZ/2000/385/20160101> [↑](#footnote-ref-33)
33. § 129 zák. č. 385/2000 Z. z. o sudcoch a prísediacich a o zmene a doplnení niektorých zákonov, dostupný na: <https://www.slov-lex.sk/pravne-predpisy/SK/ZZ/2000/385/20160101> [↑](#footnote-ref-34)
34. Vybrané aspekty disciplinárneho súdnictva, 2012, dostupné na: <http://www.viaiuris.sk/stranka_data/subory/viaiuris-disciplinarne-sudnictvo.pdf> [↑](#footnote-ref-35)
35. Európska charta štatútu sudcov, dostupné na: <http://www.sudcovia.sk/sk/?option=com_content&view=article&id=71:europska-charta-statutu-sudcov&catid=42:legislativa&Itemid=2> [↑](#footnote-ref-36)
36. Zákon č. 385/2000 Z. z. o sudcoch a prísediacich a o zmene a doplnení niektorých zákonov, dostupný na: <https://www.slov-lex.sk/pravne-predpisy/SK/ZZ/2000/385/20160101> [↑](#footnote-ref-37)
37. Programové vyhlásenie vlády SR na roky 2016 – 2020, s. 58, dostupné na: <http://www.rokovania.sk/Rokovanie.aspx/BodRokovaniaDetail?idMaterial=25473> [↑](#footnote-ref-38)
38. Zákon č. 385/2000 Z. z. o sudcoch a prísediacich a o zmene a doplnení niektorých zákonov, dostupný na: <https://www.slov-lex.sk/pravne-predpisy/SK/ZZ/2000/385/20160101> [↑](#footnote-ref-39)
39. Programové vyhlásenie vlády SR na roky 2016 – 2020, s. 58, dostupné na: <http://www.rokovania.sk/Rokovanie.aspx/BodRokovaniaDetail?idMaterial=25473> [↑](#footnote-ref-40)
40. Programové vyhlásenie vlády SR na roky 2016 – 2020, s. 58, dostupné na: <http://www.rokovania.sk/Rokovanie.aspx/BodRokovaniaDetail?idMaterial=25473> [↑](#footnote-ref-41)
41. dostupný na: <http://www.minv.sk/swift_data/source/rozvoj_obcianskej_spolocnosti/otvorene_vladnutie/akcne_plany/2015/OGP-2015_akcny-plan.pdf> [↑](#footnote-ref-42)
42. Dostupné na: <https://www.slov-lex.sk/pravne-predpisy/SK/ZZ/2001/154/20160101> [↑](#footnote-ref-43)
43. § 123 ods. 1 zák. č. 350/1996 Z. z., § o rokovacom poriadku Národnej rady Slovenskej republiky, dostupné na: <https://www.slov-lex.sk/pravne-predpisy/SK/ZZ/1996/350/20160101> [↑](#footnote-ref-44)
44. Schválená Európskou komisiou na presadzovanie demokracie pomocou práva - Benátska komisia na svojom 85. plenárnom zasadnutí (Benátky, 17. – 18. decembra 2010), dostupné na: <http://www.concourt.sk/sk/Dokumenty/2011/D_2011_01.pdf> [↑](#footnote-ref-45)
45. §§ 218 a nasl. zák. č. 154/2001 Z. z. o prokurátoroch a právnych čakateľoch prokuratúry, dostupné na: <https://www.slov-lex.sk/pravne-predpisy/SK/ZZ/2001/154/20160101> [↑](#footnote-ref-46)
46. PL. ÚS 105/2011 zo dňa 07.05.2014 o súlade niektorých ustanovení zákonov č. 153/2001 Z .z. a 154/2001 Z. z. [↑](#footnote-ref-47)
47. Schválená Európskou komisiou na presadzovanie demokracie pomocou práva - Benátska komisia na svojom 85. plenárnom zasadnutí (Benátky, 17. – 18. decembra 2010), dostupné na: <http://www.concourt.sk/sk/Dokumenty/2011/D_2011_01.pdf> [↑](#footnote-ref-48)
48. V prípade disciplinárneho previnenia generálneho prokurátora rozhoduje Ústavný súd Slovenskej republiky. [↑](#footnote-ref-49)
49. PL. ÚS 105/2011 zo dňa 07.05.2014 o súlade niektorých ustanovení zákonov č. 153/2001 Z .z. a 154/2001 Z. z. [↑](#footnote-ref-50)
50. Pozri kapitolu 4.1.4 [↑](#footnote-ref-51)
51. § 7a ods. 2 zák. č. 154/2001 Z. z. o prokurátoroch a právnych čakateľoch prokuratúry, dostupné na: <https://www.slov-lex.sk/pravne-predpisy/SK/ZZ/2001/154/20160101> [↑](#footnote-ref-52)
52. PL. ÚS 105/2011 zo dňa 07.05.2014 o súlade niektorých ustanovení zákonov č. 153/2001 Z .z. a 154/2001 Z. z. [↑](#footnote-ref-53)
53. Pozri kapitolu 4.1.5 [↑](#footnote-ref-54)
54. § 29 ods. 5 až 7 zák. č. . 385/2000 Z. z. o sudcoch a prísediacich a o zmene a doplnení niektorých zákonov, dostupný na: <https://www.slov-lex.sk/pravne-predpisy/SK/ZZ/2000/385/20160101> [↑](#footnote-ref-55)